Юртимиздаги қарийб 7 мингга яқин кўприклар носоз аҳволда\nОлий Мажлис Қонунчилик палатасининг Саноат, қурилиш ва савдо масалалари қўмитаси томонидан Ўзбекистон Республикаси Транспорт вазирлиги ҳузуридаги Автомобиль йўллари қўмитаси раиси ўринбосари Жамшид Турсуновнинг таъмирталаб кўприкларни таъмирлаш ишларининг амалга оширилган ҳолати тўғрисидаги ахбороти эшитилди.\nЭшитувда қайд этилганидек, юртимизда йўл-транспорт соҳасини ривожлантириш бўйича олиб борилаётган ислоҳотлар натижасида сўнгги беш йил давомида 653 та йирик кўприк ва йўл ўтказгичлар қурилди, 907 та кўприк ва йўл ўтказгичлар реконструкция қилинди. Йирик шаҳарларимизда хорижий мутахассислар билан бирга замонавий лойиҳалар асосида янги кўприкларни қуриш орқали транспорт оқимини бошқаришда ижобий натижаларга эришиляпти.\nШу билан бирга, автомобиль йўлларидаги мавжуд кўприклар, йўл ўтказгичлар, тоннеллар, транспорт ечимлари ва бошқа сунъий иншоотлар соз ҳолатда сақланиши, таъмирталаб кўприк иншоотларининг тикланиши бўйича кечиктириб бўлмас аниқ чораларни кўриш мақсадида республикадаги мавжуд кўприк иншоотлари хатловдан ўтказилди.\nНатижада 2021 йил 1 март ҳолатига республикада 14 минг 755 та кўприк иншоотлари мавжудлиги, шундан 3 минг 324 та кўприк иншоотлари идоравий мансуб ташкилотларга бириктирилмаганлиги, 1 минг 9 та кўприк иншоотлари аварияолди ва авария ҳолатида эканлиги, 5 минг 930 таси кўприк иншоотлари таъмирталаб аҳволдалиги аниқланди.\nИнвентаризация натижаларидан келиб чиқиб, идоравий мансуб ташкилотларга бириктирилмаган кўприк иншоотларини тегишли вазирлик ва идораларга ҳамда маҳаллий ҳокимликларга бириктириш бўйича амалий чоралар белгиланган. Шунингдек, аварияолди ва авария ҳолатида бўлган кўприкларни тиклаш ишларини амалга ошириш бўйича Вазирлар Маҳкамаси Раёсатининг тегишли қарорларига мувофиқ манзилли рўйхатлар шакллантирилди ва тасдиқланди.\nҚайд этилганидек, амалдаги дастурларга мувофиқ жорий йилда 37 та умумий фойдаланишдаги автомобиль йўлларидаги кўприк иншоотларида қуриш ва реконструкция қилиш ишлари, 107 та умумий фойдаланишдаги автомобиль йўлларидаги кўприк иншоотларида капитал ва жорий таъмирлаш ишлари, 71 та шаҳар кўчалари ва ички йўллардаги кўприк иншоотларида қуриш ва реконструкция қилиш ишлари, 113 та шаҳар кўчалари ва ички йўллардаги кўприк иншоотларида капитал ва жорий таъмирлаш ишлари амалга оширилмоқда.\n– Кўприклар ҳудудларни ўзаро боғловчи, йўл транспорт инфратузилмага хизмат қилувчи асосий иншоотлардир, – дейди Саноат, қурилиш ва савдо масалалари қўмитаси раиси Ваҳобжон Муратқобилов. – Мамлакатимиздаги йўл ва кўприкларнинг барпо этилишини танқидий-таҳлилий ўрганадиган бўлсак, талаб даражасида эмаслиги аён бўлади. Инвентаризация давомида қарийб 7 мингга яқин кўприклар носоз аҳволда эканлиги маълум бўлди. Яъни бу 45 фоизга яқин дегани. Бу эса ҳам аҳолига ноқулайлик туғдиради, ҳам иқтисодиётимизга зарардир. Кўприкларнинг аксарияти 70-90 йилларда барпо этилган, замон талабига жавоб бермайди. Депутатлар округларга борганимизда носоз кўприклар масалаларида кўплаб мурожаатлар бўлади. Уларни ҳал этиш бўйича дастурларга киритиш чораларини кўришимиз лозим.\nКўприк қуриш катта билим ва чуқур ёндашувни талаб этади. Ҳозирда катта оғирликдаги транспорт воситалари ҳаётимизга кириб келди. Бу эса йўл ва кўприкларга юкламани ошириб юборади. Меъёрга кўра, ҳозирги йўл ва кўприкларимиз 8 тоннага мўлжалланган. Аммо 20-30 тонналик юк машиналарининг қатнови кўплаб муаммоларни келтириб чиқаради. Шу боис кўприкларнинг лойиҳаларини ишлаб чиқишда замон талабларини инобатга олиш, чет эл тажрибасидан келиб чиққан ҳолда ёндашиш зарурлиги депутатлар томонидан таклиф қилинди.\nЭшитувда таъкидланганидек, бугунги кунда кўприк ва йўл ўтказгичлар қурилиши соҳасида янги технологиялар, жумладан кўприкнинг оралиқ қурилмасини монолит бетондан барпо этиш технологияси қўлланилмоқда. Ушбу технологиянинг афзаллиги кўприк оралиқ қурилмаларини завод шароитида йиғма темир-бетондан тайёрлашнинг олди олиниб, ортиқча завод харажатлари ва транспорт харажатларининг тежалишига олиб келади.\nЗавод шароитида тайёрланган йиғма темир-бетон маҳсулотини ишлатишга тайёр ҳолга келиши узоқ муддатни талаб қилиб, монолит ҳолда барпо этилган оралиқ қурилмалар қисқа муддатда фойдаланиш учун имкон яратади. Шунингдек, кўприкни қозиқ қоқиш усулидан бурғулаш усулида қозиқ қуришга ўтиш, кўприкни ҳимояловчи полизол материаллари ўрнига сифатли узоқ муддат ишлашини таъминлайдиган геотекстил материалларини қўллаш амалиётга киритилмоқда.\nТадбирда депутатлар соҳада олиб борилаётган чора-тадбирларни эътироф этиш билан бирга республикада жорий ва кейинги йилда амалга оширилиши режалаштирилаётган ишлар, соҳадаги мавжуд муаммоларни баратараф этиш бўйича бир қатор таклиф ва тавсиялар бердилар. Келгусидагт вазифалар белгилаб олиниб, тегишли қарор қабул қилинди.


Яна бир импорт чеклови. Юки яна халқимизга(ми?) | Azon.uz - Ахборот-таҳлилий портал\nЯна бир импорт чеклови. Юки яна халқимизга(ми?)\n1776 21:00 05.12.2019\nНорматив ҳуқуқий ҳужжатлар лойиҳалари муҳокамаси порталида “Ёғоч-қириндили плиталар ҳамда уларнинг муқобил турларини ишлаб чиқаришни янада ривожлантириш, импортни қисқартириш бўйича қўшимча чора-тадбирлари тўғрисида“ президент қарори лойиҳаси жойлаштирилибди.\nУнга кўра, республикага импорт қилинаётган 1 метр куб ёғоч-қириндили плиталар ва унинг муқобил турларига 2020 йил 1 январдан бошлаб қатьий 25 АҚШ доллари ҳамда 2021 йил 1 январдан бошлаб қатъий 30 АҚШ доллари миқдорида акциз солиғи жорий этиладиган бўляпти.\nБизда тадбиркорлик билан шуғулланувчиларнинг катта қисмини мебелчилар ташкил қилади. Нисбатан кам (зарур ускуналар, ишчи кучи ва ҳк) харажат талаб қиладиган мазкур фаолият аксар кичик бизнес ва тадбиркорларнинг тирикчилиги саналади. Акциз солиғи ортидан яна шу қатлам жабр кўрадиган бўлиб турибди. Оддий тилда тушунтирганда, мебелчининг асосий тайёр хомашёни сотиб олиш учун ҳар кубига қўшимча 25/30 доллар сарфлаши керак.\n— имконияти етмаган тадбиркор яхшиси бу соҳани йиғиштириб қўяди, яна бир солиқ тўловчининг иши тўхтайди. Янги ишсизлар пайдо бўлади. Бу минглаб ишчи кучи дегани;\n— маҳаллий ишлаб чиқарувчи ишлаб чиқарди ҳам дейлик. ДСП маҳсулотининг ғўзапоядан тайёрланган турининг сифати қай даражада бўлади? Бизда сифатли даражада ишлаб чиқара оладиган ускуналар борми?\n— соҳада тажрибали мебелчилардан сўрасангиз, улар ҳам айтишади. Маҳаллий ишлаб чиқарувчилар томонидан бугунги кунда чиқарилаётган ДСП сифатли мебель ишлаб чиқаришга яроқли эмас ва ҳаттоки юқори канцероген сабаб инсон соғлигига қаттиқ зарар туғдирар экан.\n— маҳаллий ишлаб чиқарувчи ташкил қилинди, керакли ускуналар олиб келинди ҳам дейлик. У ички бозорни қанчалик тўлдира олади? Маҳаллий ишлаб чиқарувчининг мисол учун 1 куб молига 2 кублик харидор бўлгач, бу яна қўшимча муаммоларни келтириб чиқаради;\nБу ҳали ҳаммаси эмас. Қарор лойиҳасининг ғалати томонлари кўп. Масалан, унда Қурилиш вазирлиги, “Ўзстандарт” билан биргаликда, икки ой муддатда ғўзапоя, қамиш ва бошқа маҳаллий ўсимликлар асосида ёғоч-қириндили плиталар ишлаб чиқаришга қўйиладиган умумий техник талаблар ишлаб чиқиши белгилаб қўйилган. Аммо импорт маҳсулотлари учун акциз бир ойдан сўнг (муҳокама 8 декабргача, январдан акциз солиғи бошланади. Қарор имзолангандан кейингина икки ойлик муддат бошланади) қўлланилишни бошлайди. Қизиқ. ҳали техник талаби аниқ бўлмаган маҳсулот учун қўшимча тўловларнинг жорий қилиниши қанчалик тўғри? Бу нархнинг спекуляция бўлиб кетишига сабаб бўлмайдими?\nНима бўлади? Натижада ишлаб чиқарувчи қиммат нархда бўлсада импорт қилади ва нархи эса ўша халққа сотилаётган мебель нархи устига «минади». Яна охирги юк халқнинг елкасига тушаверади. Қолганини қарор лойиҳаси бўйича билдирилган изоҳлардан ҳам ўқиб олса бўлади. Буларнинг барчаси ИМҲО, албатта.\n1956 15:30 08.08.2020\n485 07:55 08.08.2020\n372 20:45 07.08.2020\n719 19:15 07.08.2020\n689 13:25 07.08.2020


Президент паррандачиликни ривожлантиришни буюрди. Чорвачилик ҳам кооперация тизимига ўтказилади\n11 апрел 2021, Тошкент вақти: 12:32\nМирзиëевнинг ҳар оилани товуқбоқар қилиш лойиҳаси муваффақиятсиз якунланган эди.\nПрезидент Шавкат Мирзиёев кооперация асосида хонадонларда парранда боқиш тажрибаси аҳоли ўртасида кенг жорий этилишини билдирди. Бу ҳақда президент 14 апрель куни қишлоқ хўжалиги тармоқларини янада ривожлантириш, озиқ-овқат маҳсулотлари ишлаб чиқариш ҳажмини ошириш масалалари бўйича видеоселектор йиғилишида гапирди.\nПрезидентнинг айтишича, кооперация асосида паррандачилик корхонаси хонадонларга уч кунлик жўжаларни тарқатиб, озуқасини етказиб беради. Қирқ кундан кейин кооперациянинг ўзи гўштни марказлашган ҳолда сотиб олади.\nШавкат Мирзиëев ҳокимиятга келиши билан чорвачилик¸ хусусан¸ паррандачиликни ривожлантиришга қаратилган қатор қарор ва фармонлар чиқариб¸ давлат ҳисобидан миллиардлаб сўм маблағ ажратган эди.\nХусусан¸ Мирзиëевнинг ҳар оилани товуқбоқар қилиш лойиҳаси доирасида ўн минглаб оилага банк кредити ҳисобидан товуқ берилган¸ аммо бир йилга бориб-бормас¸ бу товуқларнинг аксарияти қирилиб кетгани ортидан¸ банклар кредитини қайтариб олиш борасида жиддий муаммога учраган эди.\nПрезидент матбуот хизмати 14 апрелда тарқатган хабарда, уч кунлик жўжалар билан мана шундай ҳолат такрорланмаслигининг олдини олиш борасида бирор гап айтилмаган.\nПрезидент кооперация асосида нафақат жўжа боқишни, балки чорвачиликни ҳам ривожлантириш мумкинлигини таъкидлади.\n“Озуқа ишлаб чиқарадиган корхоналар, қорамол боқиш бўйича оилавий кооперацияларни кўпайтириш бўйича вазифалар қўйилди. Ҳар бир вилоятда наслли қорамол тайёрлаш ва сотишга мўлжалланган хўжаликлар ташкил этилиши белгиланди”, дейилади расмий хабарда.\nАйни пайтда президент “мева-сабзавотчилик ва чорвачилик тармоқларида маҳсулот етиштириш ҳажмини икки баробарга ошириш вазифаси”ни ҳам қўйди.\nРасмий маълумотда айтилишича, бунинг учун мева-сабзавотчиликка ихтисослашган 55 та туман, 86 та кластер ва 125 та кооператив “боғ ва токзорларда қатор оралари, такрорий майдонларнинг ҳар бир қаричидан самарали фойдаланиб, 2-3 марта ҳосил олишни йўлга қўйиши зарур”.\nПрезидент маҳсулот ҳажмини ошириш учун жорий йилда 124 минг гектар оборотдан чиққан ерларни тўлиқ ўзлаштиришга ҳам кўрсатма берди. Бу мақсадлар учун Боғдорчилик ва иссиқхона хўжалигини ривожлантириш агентлиги ҳамда Узумчилик ва виночиликни ривожлантириш агентлиги жамғармаларига 300 миллиард сўм ажратилади. Ташкил этилган боғ ва токзорлар, иссиқхоналар аҳолига 3 йиллик имтиёзли давр билан, 7 йилгача лизинг асосида берилади.


Иккита тош билан истинжо қилиш\nАбдуллоҳдан ривоят қилинди; айтди: Набий саллаллоҳу алайҳи ва саллам қазои ҳожат учун чиққан эдилар, «Менга учта тош топгин», дедилар.\nУ кишига иккита тош ва битта тезак келтирдим. Иккита тошни олиб, тезакни ташладилар ва «Бу нажасдир», дедилар.\nТаҳовий бу ҳадисни, учта тошнинг шарт эмаслигига далил қилиб келтиради ва «Агар шарт бўлса эди, учинчисини ҳам топтирар эдилар», дейди. Лекин Таҳовийнинг бу сўзи изоҳга муҳтож. Чунки Расулуллоҳ саллаллоҳу алайҳи ва салламнинг учинчи тошни ўзлари олган бўлишлари ёки истинжо қилганда бир тошнинг икки томонини ишлатган бўлишлари эҳтимол, шунда учта тош ишлатган бўладилар. (Муборакфурий).\nҚайс ибн Ар-Робиъ бу ҳадисни Абу Исҳокдан, Абу Убайдадан, Абдуллоҳдан худди шундай тарзда, айнан Исроил ривоятидек ривоят қилган. Маъмар ва Аммор ибн Рузайқ бу ҳадисни Абу Исҳоқдан, Алқамадан, Абдуллоҳдан ривоят қилдилар. Зуҳайр эса Абу Исҳокдан, Абдурраҳмон ибн Ал-Асваддан, унинг отаси Ал-Асвад ибн Язиддан, Абдуллоҳдан ривоят қилган. Закариё ибн Абу Зоида ҳам Абу Исҳоқдан, Абдурраҳмон ибн Язиддан, Ал-Асвад ибн Язиддан, Абдуллоҳдан ривоят қилди. Бу, ривоят тарзида чалкашлик бўлган бир ҳадисдир. Амр ибн Мурра айтадики, Абу Убайда ибн Абдуллоҳдан: «Абдуллоҳдан бирон нарса эслайсанми? деб, сўрасам, «Йўқ» деди. Мен ўзим Абдуллоҳ ибн Абдурраҳмондан сўрадим: «Бу ҳадисда Абу Исҳоқдан қилинган ривоятларнинг қайси бири саҳиҳроқ?» десам, ҳеч қандай ҳукм билдирмади. Буни Муҳаммаддан сўрадим, у ҳам бирор ҳукм билдирмади. У зикр қилинган Зуҳайрнинг Абу Исҳоқдан, Абдурраҳмон ибн Ал-Асваддан, унинг отасидан, Абдуллоҳдан қилган ривоятни мувофиқроқ кўриб, «Ал-Жомиъ» китобига киритган.\nМенимча, бу ҳадисдаги энг саҳиҳ ривоят Исроил ва Қайснинг Абу Исҳоқдан, Абу Убайдадан, Абдуллоҳдан қилган ривоятидир. Чунки Исроил Абу Исҳоқнинг ҳадисини уларнинг ҳаммасидан кўра яхшироқ сақлаган ва ёд олган. Қайс ибн Робиъ ҳам бу ривоят борасида унга мутобаат қилган.\nАбу Мусо Муҳаммад ибн Ал-Мусаннаъдан эшитдим; дедики: Абдурраҳмон ибн Маҳдийдан бундай деганини эшитдим: «Суфён Ас-Саврийнинг Абу Исҳоқдан қилган ривоятидан нимаики бой берган бўлсам, уни Исроилдан олишимга ишонганим учун бой бердим. Чунки, у (бу ҳадисни) жуда мукаммал тарзда келтирар эди».\nЗуҳайрнинг Абу Исҳоқдан қилган ривояти унчалик соғлом эмас. Чунки ундан эшитиши охирги кунларда содир бўлган.\nАҳмад ибн Ҳасан Ат-Термизийдан эшитдим, ибн Ҳанбалнинг бундай деганини ривоят қилди, дейди: «Бир ҳадисни Зоида ва Зуҳайрдан эшитсанг агар, худди шу ҳадисни бошқалардан эшитмаганингга қайғурма! Фақат Абу Исҳоқдан ривоят қилинган ҳадис мустаснодир» Абу Исҳоқнинг исми - Амр ибн Абдуллоҳ Ас-Сабиъийн Ал-Ҳамадоний. Абдуллоҳ ибн Масъуднинг ўғли Абу Убайда отасидан ҳадис эшитмаган ва у куняси билан танилган бўлиб, исми номаълумдир.


Рус жосуслари устидан маҳкама жараёни бошланади\nАҚШда Россия фойдасига жосуслик қилганликда айбланаётган 10 нафар шахс бугун Ню Йорк маҳкамасига тортилади.\nЧоршанба куни АҚШ федерал прокуратураси мазкур шахсларга нисбатан якуний айблов хулосасини эълон қилди. Жосусликдан ташқари, ҳибсга олинган шахслардан 9 нафари пул ювиш операцияларида айбланмоқда.\nЧоршанба куни, шунингдек Россия ҳукуматининг Ғарб давлатлари фойдасига жосуслик қилишда айбланиб, мамлакатда қамалган олим Игор Сутягинни АҚШ да қўлга олинган жосуслардан бирига алмаштириш ҳаракатида экани борасида хабар тарқатилди.\nСўнгги хабарларга кўра, ҳозирги кунда қамоқ жазосини мамлакат шимолида ўтаётган Игор Сутягин аллақачон Москвага олиб келинган.\nЯқинда АҚШ Федерал тергов бюроси ўтган ойда Россиянинг 11 нафар жосуси қўлга олингани, уларнинг 1990 йиллардан буён АҚШдан туриб, Россия Ташқи разведка хизматига ишлаганликда айбланаётганини эълон қилди.


Вирусолог: «Коронавирус биз билан абадий қолади, худди грипп каби» » Ўзбекистон янгиликлари – Zamin.uz\n, 13 2020, 16:01\n13 апр, 14:41 3 342 Дунё\nДемак, ҳамма касалланадими? Ҳамма эмас, аҳолининг тахминан 70 фоизи. Муҳими – бу жараён узоқ вақтга чўзилиши керак. Шунда тиббиёт муассасалари махсус парваришга муҳтож беморларнинг жуда катта оқимига дуч келмайди».\nБилл Гейтс коронавирус пандемияси қачон тугашини тахмин қилди 10 апр, 22:00\nНазарбоев: Коронавирус пандемияси рақобатчи давлатларни бирлаштирмоқда 08 апр, 10:18\nВирусолог коронавирус қачон йўқолишини тахмин қилди 30 мар, 21:41


Ёш дзюдочиларимиз Беларусда ўтказилган халқаро турнирда 3 та медални қўлга киритишди - Халқ сўзи\nЁш дзюдочиларимиз Беларусда ўтказилган халқаро турнирда 3 та медални қўлга киритишди\n17:12 25 Март 2019 Спорт\nБеларус давлатининг Гомель шаҳрида дзюдо бўйича ўсмирлар ўртасида халқаро турнир бўлиб ўтди. Бу ҳақда Жисмоний тарбия ва спорт вазирлиги матбуот хизмати хабар берди.\nБу йил иккинчи бор ташкил этилган анъанавий ”Прайд Кубоги”да дунёнинг 11 давлатидан 1000 нафарга яқин ўсмир дзюдочилар иштирок этишди. Турнирда 2006-2007, 2008-2009 ҳамда 2010-2011 йилларда таваллуд топган спортчилар алоҳида уч гуруҳга бўлинган ҳолда медаллар учун кураш олиб боришди. Юртимиз шарафини эса Ўлмас Гуллиев мураббийлигидаги ёш полвонлар ҳимоя қилишди.\nЭътиборлиси, ҳамюртларимиздан 3 нафари тақдирлаш маросимида шоҳсупага кўтарилдилар. Хусусан, Ином Баҳодиров барча рақибларини мағлубиятга учратиб, халқаро турнирнинг олтин медалига сазовор бўлди. Убайдуллоҳ Ботиров ва Иноятулло Телмонов эса бронза медални қўлга киритди.


КАДРЛАР ЗУВАЛАСИ “ҲАЛОЛЛИК УНИ” ДАН ҚОРИЛМАЙДИМИ? ёхуд бурч ва садоқат хусусида – Bong.uz\nКАДРЛАР ЗУВАЛАСИ “ҲАЛОЛЛИК УНИ” ДАН ҚОРИЛМАЙДИМИ? ёхуд бурч ва садоқат хусусида\nЯхши биламизки, шахснинг ахлоқи, ўз бурчига садоқатли бўлиши давлатнинг қудрат манбаидир. Чунки жамиятнинг ҳар бир аъзоси касбий бурчини садоқат билан адо этмас экан, бундай жамият тараққий этишда бирмунча ортда қолиши турган гап. Давлатда фуқароларнинг ҳуқуқий ҳолати фақат уларнинг ҳуқуқлари мавжудлиги билан аниқланмасдан, уларнинг аниқ белгиланган бурчлари мавжудлиги билан ҳам белгиланади. Бурч ижтимоий ҳаётда зарур категориядир. Айниқса, фуқаро ва давлат муносабатларини тўғри ташкил этишда, манфаатлар муштараклигини таъминлашда бурч зарур бўлиб, у давлатда ҳам, фуқароларда ҳам бўлади. Мамлакатда жамият, фуқаролар, давлат манфаатидан келиб чиқиб, бурчлар ўрнатилади. Бу ерда фуқароларнинг бурчи, аниқроғи, асосий бурчи тўғрисида фикр юритамиз.\nБурч, бурчга хиёнат қилиш, ўз бурчига садоқат ҳақида гап кетса, барчамизга таниш, ёшлигимизда севиб томоша қиладиган “Титаник” фильми воқеалари ёдга тушади. Ушбу фильмни кўрмаганлар бармоқ билан саноқли бўлса керак. Шу ўринда фильм воқеалари билан танишган муштарийларга бир нечта савол билан мурожаат қилмоқчимиз? Келинг, аввал, воқеаларни биргаликда ёдга олайлик. 1912 йилнинг апрель ойида маҳобатли лайнер “Титаник” нима сабабда 2208 кишини олиб Англиянинг Саутҳемптон портидан Неw Ёрк томон йўлга чиққан кезида Айсбергга урилиб парча-парча бўлиб кетди? Ахир ушбу кема 10 балли довулга, 20 метрли сунамига бардошли эмасмиди? Айсберга кема қаршисига қандай чиқиб қолди? Ёки кема хизматчилари айсбергга урилгунга қадар нима иш билан шуғулланаётган эди? Бу воқеалар “Титаник” кемасининг реал ҳаётда айсбергга урилиб содир бўлган воқеалари эди. Энди Жеймс Кемерон томонидан олинган “Титаник” номли фильм воқеаларидан бирига диққат қилайлик.\n“Титаник” кемаси жуда катта ҳудудга ва кўплаб меҳмонлари бағрига сиғдира олишга қодир эди. Кеманинг пастки каюталари камбағаллар учун, юқори палубалар эса бойлар учун мўлжалланган эди. Бой-бадавлат кибор йўловчиларга мўлжалланган махсус зиёфат зали ва бир неча ресторан хизмат кўрсатмода. Ана шу залларнинг бирида икки ансамбль куй ижро этяпти. Куй садоси ва маишат ҳавосига тўлган ошёнда ҳамманинг кайфи чоғ. Шу орада кема айсбергга урилиб, ҳалокатга бошловчи ёриқ пайдо бўлди. Кема бир ярим, икки соатга етмасдан уммон тубига ғарқ бўлиши ҳақидаги хабар барча йўловчининг қалбига қўрқув пайдо қилди. Ҳамма қандай қилиб бўлса ҳам иссиқ жонини сақлаб қолиш илинжида ўзини ўққа-чўққа ура бошлади. Мақсад эса битта кемадан эсон-омон қутулиб чиқиш. Одамларни бо-ю камбағалга бўлган кема тақдирига ёзилган қисмат билан барчани бир мақсад йўлида бирлаштирди-қўйди. Денгизчиларнинг муқаддас бурчи ва қоидасига амал қилган, кема дарғаси — капитан жонини қутқариб қолишга интилдими? Йўқ, ўз бурчи ва денгизчилар қоидасига собит қолиб кема палубасида тақдирига битилган қисматга тик боқди. Ҳатто ўша юракни сескантирувчи жараёнда капитандан бошқа кемакашлар, капитан ўринбосарлари йўловчиларни қутқаришга бош-қош бўлиш пайига тушиб, қайиқларга чиқиб олишга жон-жаҳди билан ҳаракат қилишган. Шу ўринда, юқорида келтирган қаҳрамонларимиз яъни ресторанда бойлар кўнглини ўз мусиқалари билан хушнуд аялаётган саккиз нафар оддий машшоқ қандай йўл тутди. Айнан мана воқеага ҳам эътиборингизни қаратмоқчиман. Забардаст “Титаник” кемаси чўка бошлагач саккиз нафар машшоқ иродасининг буюклигини, бурчига садоқатлилигини исботлади. Маълумотларга кўра, машшоқларниг асосий гуруҳи — квинтет энг ҳашаматли залда куй ижро этган. Бу гуруҳга 34 ёшли Уоллес Ҳенри Ҳартли исмли скрипкачи раҳбарлик қилган. Триодан иборат иккинчи гуруҳ эса кемадаги бир нечта ресторан ва меҳмонхонада навбат билан хизмат қилишган. Машшоқларнинг исмлари ҳам келтирилган экан: Ж.Ҳюм ва Ж.Кринс — скрипкачи, Ж.Вудворт — виолончель, Т.Брейли ва П.Тейлор — фортепьяно ва бошқалар. Яна шундай мавжуд эканки, юқорида исмма-исм келтирилган мусиқачиларнинг барчаси орзу-ниятли, жамиятда ўз ўрнига эга инсонлар бўлган. Скрипкачи Ҳартли биз қизга унаштирилиб, кема New Yorkка бориб қайтгач тўй ўтказишни режалаштирган эди. Ҳартлининг бўлажак қайлиғи унга “Титаник”дек машҳур кемада раҳбар этиб тайинлангани муносабати билан қимматбаҳо скрипка ҳадя этгани ҳақида ҳам маълумот бор. Ҳалокатдан сўнг қутқарувчилар томонидан топилган ушбу скрипкага “Уоллесга никоҳимиз муносабати билан Мария” дея ёзилган.\nМаълумотларга кўра, ушбу скрипка кема мусиқачиларнинг Саутҳемптон шаҳридаги музейида сақланаркан. Кеманинг чўкиши ҳақида тарқалган хабарни эшитиб, мусиқачилар ҳам ўзларини қўярга жой тополмай бирон бир кемага уриши мумкин ва ҳақли эди. Аммо ундай бўлмаган. Улар аввал квинтет, унинг ортидан трионинг юқори палубасига ўрнашиб, баланд баланд пардаларда кайфиятни кўтарадиган куйларни ижро этишга киришади. Қизиғи, улар то кема чўкиб кетгунга қадар ижрони тўхтатмайди. Фалокатдан қутулиб қолганларнинг айтишича, мусиқачиларни ҳам уммон бирин-кетин ўз бағрига олиб кета бошлаган. Шу орада, Ҳартлига навбат етиб, чўка бошлаганда у “Жаноблар, яхши боринглар, алвидо”, дея кичик кемаларга ўрнашиб олганларга хайр-ҳўшлик тилаган. Ҳафталик саёҳат давомида меҳмон ва сайёҳларнинг кўнглини хушнуд этиш учун йўлланган мусиқачилар фалокат бўсағасида турган жонларини тикиб, йўловчиларга мусиқа билан руҳий далда беришни энг тўғри йўл деб билиб, бурчига содиқ қолади. Бу ҳол эса чиндан ҳам буюк, тил билан таърифлаб бўлмайдиган жасоратдир. Яна бир жиҳатга кўра, кема уммон қарига чўка бошлаганига эътибор бермасдан мусиқа чалишдан давом эттиргани йўловчиларнинг кемадан қайиққа ўтиш жараёни қўрқувсиз, батартиброқ ўтиши ва кўплаб одамларнинг хавфдан озод бўлишига ҳам хизмат қилган. Кўряпмизки, бурчга садоқат инсонларни энг оғир вазиятда ҳам бир-биридан узоқлаштирмаяпти.\nТаассуфки, ўз бурчига юзаки қарайдиганлар ҳам йўқ эмас. Бунинг оқибати яхшилик билан тугамаслигини эса қуйидаги воқеа орқали билиб оласиз. “Титаник” кемасининг айсбергга урилиб чўкиб кетишида кемани бошқарувчи жамоа аъзосининг ўз бурчига масъулиятсизлик билан ёндашгани ва эътиборсизлик қилган сабаб бўлади. Яъни кема бошқарувчисига маълумот етказиб турадиган хизматчи олдинда айсберг борлигини билмай қолади. Бунга сабаб эса дурбин ва шунга ўхшаш денгизда керак бўладиган қурилмалар солинган қутининг калити бошқа портда тушиб қолган хизматчининг чўнтагида қолиб кетганди. Буни суриштириш эса ҳеч кимнинг хаёлига келгани ҳам йўқ. Хуллас, маҳобатли “Титаник” кемасининг айсбергга урилиб, уммонга ғарқ бўлишида кимнингдир ўз ишига масъулиятсизлик билан ёндошгани сабаб бўлди. Чунки денгиздаги ўша буюк айсбергни бошқа кемалар урилмай-туртилмай айланиб ўтган. Биргина кема ишчисининг ўз бурчига қатъиян ёндашмагани оқибатида бутун бошли кема фалокатга учради.\nҲамма гап кадрларда(ми?)\nҲар бир соҳада кадрлар билан боғлиқ муаммоларга дуч келинса, асосан, кадрлар етишмовчилиги “рўкач” қилинади. Аслида, ҳам кадрлар етишмовчилиги масала моҳиятини белгиловчи ва кадрлар билан боғлиқ муаммоларнинг ҳали ҳамон мавжудлиги кадрлар етишмовчилигидамикан? Аслида, асосий муаммо кадрлар етишмовчилигида эмас, балки мавжуд кадрларнинг салоҳияти тўғри баҳолай олмаслик ҳамда ёшлигидан бурчга садоқатли қилиб тарбия берилмайотганидадир. Яқинда олий ўқув юртига ҳужжат ва имтиҳон топшириш арафаси якунланди. Ижтимоий тармоқларда “олий таълимга қанчадир пул эвазига ўқишга киритмоқчи бўлган ўқитувчи пора олиш устида қўлга тушди” каби хабарлар қулоғимизга тез-тез чалиниб туради. Шунингдек, баъзи олий таълим муассасасида ўқиётган ўртоқларим баъзида “сессиядан ўтиш учун полон пул сарфладим”, “сессиядан ўтиш учун пул топишим керак” дея сўз очиб қолади. Шу воқеани сўзлаб беряпман-у, бир савол дилимни ўртаяпти: ахир, бунинг тамоман акси бўлиши керак эмасми? Ҳақиқий кадрнинг зуваласи “ҳалоллик уни” дан қорилмайдими? Қандай қилсак, ҳалол кадрлар етишади?\nБилишимча, Японияда болага тўртинчи синфгача аниқ фанлар ўрнига адолатли, ҳалол, ватанпарвар бўлиш, ҳаётни, гўзалликни ҳис қилиш каби ҳаёт фалсафасига яқин фанлар ўтилар экан. Чунки болада ҳалоллик, адолат, виждонан иш қилиш, ўз бурчига содиқлик каби туйғулар шаклланса, бундай фарзандлар ижтимоий ҳаётда ҳам муносиб яшаш маданиятига эга бўлар экан. Инчунун, бундай фазилатларга эга бўлмаган кадрлар эса жамиятда шахс сифатида камолга ета олмаслиги бир неча бор исботланган. Хитойда таълим стандартларига “сифатли инсон” концепцияси киритилгани барчамизга маълум. Хўш, бу концепциянинг мазмун-моҳияти нималардан иборат? “Сифатли инсон” концепцияси барча фанлар таркибига мажбурий сингдириб борилади. Шунингдек, “хитойлик — Хитой учун” ғоясини мактаб ўқувчилари онгига сингдиришни ҳам ўз ичига олган. Концепция шахс камолотини таъминлашда ўзини идора этиш, шахсий тафаккурига бўйсуниш, ташқи салбий таъсирларга тушмаслик, бурчга садоқатли бўлиш каби кўникмаларни ҳам шакллантиради. Яна бир жиҳатга эътибор беринг. Хитой таълимида болаларни шахсий, жамоавий ҳамда миллий манфаатларни уйғунлаштирган ҳолда тарбиялаш кўзда тутилади.\nАйниқса, ёшлар ёвуз иллатлардан эзгулик мезонларини ажратиб олиши учун тизим шакллантирилган. Тизим “сифатли инсон + маҳоратли мутахассис = шахс” формуласини яратишга қаратилган таълим фалсафасидан келиб чиқади. Бизда эса бунинг акси. Яъни коррупцияга қарши курашиш кўплаб маблағларни ҳуқуқий органлар фаолиятига ажратяпмиз. Нима учун бизда таълим тизими дейилганда тизим муассасалари фаолияти тушунилади ва таълим ижтимоий ҳаётдан ва ишлаб чиқаришдан алоҳида бўғиндек тасаввур шаклланган. Аслида эса, таълим тарбиянинг узвийлиги жамиятнинг маънавий ҳаёти уйғунлигини таъминлашга қаратилган бўлиши лозим. Бундай мутаносиблик оқибатида жамиятда кадрлар ва иқтидор муносиб қадрланмайди. Жумладан, бизга амалдорларнинг субъектив майлидан холи бўлган, ўз қонуниятларига суянувчи таълим тизими керак.\nКези келганда, Плутархнинг асаридаги воқеаларни сизга ҳам эслатмоқчиман. Искандарнинг салтанат ва қудрати буюклашгандан сўнг табиатига хос бўлган сахийлик хусусияти янада кучли намоён бўла бошлайди. Сахийлик эса меҳр билан қўшилганда ҳақиқий қиймат касб этар этади. Искандарда ҳам ана шулар мужассам эди. Македониялик оддий жангчи бир куни хазинага тегишли тиллани хачирга ортиб ҳайдаб борарди. Хачир ҳолдан тойиб юролмай қолганда жангчи юкни ўзи кўтариб олади. Шоҳ унинг чекаётган азобини кўриб, гап нимада эканлигини суриштирганда “Ўлсам, ўламанки БУРЧимга хиёнат қилмайман”, дейди. Масофа яқинлашиб манзилга етай деганда жангчи ҳолдан тойиб, бирравга дам олишга ҳозирланади. Бу ҳолатни кузатиб турган Искандар юкни ерга қўймоқчи бўлган жангчига шундай дейди: “Бардам бўл, яна озгина чидагин-да, юкни ўз чодирингга олиб борақол”. Мана ҳақиқий БУРЧга САДОҚАТ. “Ўлсам, ўламанки бурчимга хиёнат қилмайман”, дея ўз бурчига садоқат билан хизмат қилиб, ҳалол меҳнат ва бурчига садоқати учун эл эътиборига тушаётганлар бугун бизнинг жамиятимизда ҳам йўқ эмас. Шундай юртдошларимиз сабаб давлатимиз ривожланишда жадаллашмоқда. Аммо бурч нимаю, садоқат нима дея иш тутаётганлар ўз қилмиши билан тарози палласида кам юк босмаётир.\nўз бурчига садоқатли ва ҳалол кадрларни тақдирлаш ва уларни замондошларимизга ўрнак қилиб кўрсатишимиз керак. Шундагина ёшларни ўз бурчига садоқатли қилиб тарбиялаш осон кечади. Юқорида Плутархнинг бурчига садоқатли фуқаросига кўрсатган сахийлиги ўз-ўзидан бошқа қўл остидагиларга ҳам ўрнак бўлгани, шубҳасиз. Боғчадаги болалардан тортиб мактаб ўқувчиларига ҳам бурч ва садоқат ҳақидаги тушунчалар моҳияти тушунтирилиши керак. Ёшларнинг онгига Абдулла Азам айтганидек, “бурч-мурчингни йиғиштир, имкон борича юлиб қол” қабилидаги даққи қарашнинг ўрнашишидан эҳтиёт бўлишимиз зарур.\nPrevious “БУРЧ-МУРЧИНГНИ ЙИҒИШТИР, ИМКОН БОРИЧА ЮЛИБ ҚОЛ” ёхуд “озод қилувчи ҳақиқатлар”\nNext Пул бор жойда савияга савияга на ҳожат ёхуд касб этикаси — биринчи даражали…(ми?)\nТилга тушов “терминлар”\nOktabr 14, 2021 jamiyat\n“ДАҒАЛЛАШИШДАН” ЧЕКИНИШ ВАҚТИ… ёхуд тилимиз байрам арафасидаги тадбирбозликка муҳтожми?\nOktabr 7, 2021 jamiyat\nҲАЛҚУМНИ АСРАШ ВА НАФСНИ ТИЙИШ ВАҚТИ… ёхуд сифатли гўшт муаммоси қаергача?\nSentabr 30, 2021 jamiyat


Ҳукумат қарори (790-сон, 17.12.2020 й.) билан Одилбек Исламович Эшчанов Ўзбекистон Республикаси Вазирлар Маҳкамаси ҳузуридаги Сув муаммолари илмий-тадқиқот марказининг директори этиб тайинланди.\nИ.Савицкий номидаги Нукус музейи директори лавозимига эълон қилинган танловда ғолиб бўлган Тигран Мкртичев ўз вазифасига 2021 йил 2 январдан киришади.\nБош прокуратура ҳузуридаги Департамент томонидан тезкор тадбир ўтказилди.\nМактабларда ахборот технология йўналишини ривожлантириш, ўқувчиларнинг салоҳиятини ошириш ва илм даражаларини ошириш мақсадлари кўзда тутилган.\nЎзбекистон Республикаси Соғлиқни сақлаш вазирининг тегишли буйруғига кўра, вазирлик ҳузуридаги Республика ихтисослаштирилган кардиология илмий-амалий тиббиёт марказининг директори лавозимига Фозилов Хуршид Ғайратович тайинланди.\nУлар жияни ўз жонига қасд қилганлигини билдирган ҳолда айбдор шахсларга нисбатан қонуний чора кўришни сўраган.\nБу ҳақда ҳукуматнинг тегишли қарори қабул қилинган.\nМаълумки, Диёр Имомхўжаев шу пайтгача ПФЛ бош директори вазифасини бажарувчи сифатида ишлаб келаётганди.


Ё илм, ё ўлим (бошқа йўл қолмади) - Hayotiy Hikoyalar - Hikoyalar maskani - Kutubxona - Antiqa.Net\nГлавная » Статьи » Hikoyalar maskani » Hayotiy Hikoyalar\nҲис-туйғулар инсонни бошқаради. Шубҳаланяпсизми? Лекин бу фикрни буткул инкор этишга ҳам асос йўқ. Таъм билишни олайлик. Бола нега ширинликларни хуш кўради? Сабаби ширин таъмга одатланган. Ахир, она сути ширали-ку. Бир вақтлар ундан ҳузурланганмиз. Шу боис ҳаёт давомида худди шундай (ёки шунга яқинроқ) лаззатни топишга ва туйишга бот-бот интиламиз.\nЭнди барчамизни ўз ичига ғарқ этгулик даражада кенгайиб кетган глобал медиа макон ҳақида гаплашсак. Дунёда ахборот Ер юзидаги 8 миллиард аҳолининг кундалик эҳтиёжи учун зарур озиқ-овқат маҳсулотларидан ҳам кўп. Турли маълумотларни ҳар дақиқада, ҳар сонияда қабул қиламиз. Баъзан таҳлил қилиб, баъзан эса, шунчаки бир ямлаб ютган ҳолда. Аммо исталган ахборотни қанча миқдорда эмас, балки қандай истеъмол қилиш ҳам муҳим. Акс ҳолда, фойдадан кўра зиёни кўпроқ бўлади.\nҲозирги ахборот оламимиз тубсиз ва сарҳадсиз океанга ўхшайди. Унда қанча иллат, ғурбат, бидъат, ёлғон ва туҳматлар сузиб юрибди. Бироқ барчасини кўриб илғашга, мағзини чақиб, асл моҳиятини тушуниб етишга ожизмиз. Бундай ожизлик нафақат алоҳида бир шахслар ёки гуруҳлар, балки бутун бошли жамиятларга ҳам хос бўлиб бормоқда.\nОчиғи, юртимиз ёшларининг ахборотга муносабати ва ундан фойдаланиш маданияти, ҳаётий эътиқоди, қарашларию қадриятларини тафаккур чиғириғидан ўтказиб кўрилса, бугун биз ҳам ожиз жамиятга айланаётгандек тасаввур уйғонади кишида. Балки, аслида ҳам шундайдир...\nКелинг, даставвал ҳар бир шахс ички конституциясининг ўзагини ташкил қилувчи ҳаётий эътиқод масаласига тўхталайлик. Эътиқод ва қадрият аслида эгиз тушунчалар. Иккиси ҳам болаликдан шаклланади ва умр бўйи инсонга ҳамроҳлик қилади. Уларнинг бош манбаи эса, оиладаги тарбиядир.\nЛекин тарбия ўз-ўзидан пайдо бўлиб, ўз ҳолича кечадиган жараён эмас. Унга пухта тайёргарлик кўриш керак. Бунда ота-она, аввало, миллатнинг маънавий ориентирларига мурожаат қилади (ҳар ҳолда, шундай бўлмоғи дуруст демоқчимиз).\nЎзбек халқи учун илму маърифат ҳамиша ва ҳар вақт энг муҳим маънавий ориентир бўлиб келган. Европа ҳали мудраб ётган замонларда оламшумул кашфиётлари билан бутун дунёни уйғота олган, фалакиётдан тортиб тиббиётгача, ҳуқуқ ва география, ҳатто ҳозир мислсиз даражада ривожланган ахборот технологиялари соҳасининг тамал тошини қўйган ўнлаб буюк аждодларимиз болаликдан илму маърифатга интилгани, билим олишни юксак, яна бир бор қайтарамиз, юксак (!) қадрият деб ҳисоблагани учунгина даҳо бўлиб етишди. Орадан неча аср ўтиб ҳам уларга бўлган ҳурмат-эътироф заррача камайгани йўқ.\nОта-боболаримиздан қолган бебаҳо илмий мерос ҳали-ҳануз инсониятни ўйлашга, таҳлил қилишга, янгиликлар яратишга ундаб келмоқда. Ушбу хазинанинг дуру марваридларини кўз қорачиғидек авайлаб, тафаккурига жо айлаган жамиятлар бундан фақат ютмоқда. Ахир, илмий салоҳияти юксак мамлакатлар енгилмасдир. Уларни на таслим қилиш, на қўлда қўғирчоқ қилиб ўйнатиш мумкин.\nХўш, ўтмиши буюк халқ бўлатуриб нега бугун биз, дунё тан олган Хоразмий ва ибн Сино авлодлари илм-фанда орқада қолдик? Нега интернетда ғийбатлашиш, бўлмағур пост ва хабарларни ўқиб, уларга муносабат билдириш, “Миллион”чиларнинг бачкана концертларини томоша қилишга, бир сўз билан айтганда, ўз савиямизни туширишга соатлаб вақт сарфлаймиз-у, аммо йилда ақалли бир маротаба кутубхона ёки китоб дўкони остонасидан ҳатламаймиз? Нега данғиллама ҳовли-жой солишга ошиқамиз-у, бироқ эҳтиёжимиздан ортиб қолаётган маблағни мактаб кутубхонасига хайрия қилгимиз келмайди? Нега ўша қаср-уйларда йигирмата телевизор бор-у, аммо йигирмата китоб топилмайди?!.\nОхири кўринмас юқоридаги каби оғриқли саволларга узил-кесил жавоб бериш жуда қийин (улар ҳаётий ҳақиқат асносида вужудга келаётганини англаш эса, ундан-да оғир!). Фақат бир гап хаёлда айланаверади — ўзингдан сўра, ўзбегим, ўзингдан!\nФикрни мутолаа мавзусига бурганимиз бежиз эмас. Сабаби айни пайтда китобхонлик жамиятимиз учун ҳаёт-мамот масаласига айланган. Қанчалик андишали халқ бўлмайлик, бир ҳақиқатни рўй-рост айтишга тўғри келади — бугун аксарият ёшлар маънавий ориентирларсиз яшамоқда. Бундай тенденция кун келиб миллатнинг кўҳна илдизларини батамом қуритиб юбориши тайин. Бунга эса, йўл қўйиб бўлмайди!\n— Ёшларни енгил-елпиликка кўниктириш, ахлоқсизлик, жирканчлик ва жоҳилликни тарғиб қилиш, олижаноб ҳис-туйғулар ҳамда гўзалликка интилишига имкон қолдирмаслик миллатнинг ўз-ўзидан пароканда бўлишига олиб келади, — дейди амалиётчи психолог Луқмон Казаков.— Бу технология башариятга қадимдан маълум. Янги мингйилликка келиб у ахборот урушининг асосий қуролига айланди. Натижада глобал медиа маконда миллионлаб одамларни ёппасига аҳмоқлаштириш жараёнини кузатяпмиз.\nГолливуднинг жангари фильмларини олайлик. Улар таъсирида бир неча авлод вояга етди. Бундай киноасарлар ҳозир ҳам кассабоп. Аудиторияси эса, асосан болалар ва ўсмирлар. Исталган жангари фильмда жисмонан бақувват, лекин сира енгилмас қаҳрамон ҳамманинг бурнини қонатиб ёки одамларни беаёв ўлдириб юради. Экранда ҳадеб важоҳат ва зўравонликни кўравергач, ёш томошабин куч ишлатишни қадрият сифатида қабул қила бошлайди. Дейлик, нега бош қаҳрамон бировга пичоқ суқди, ахир, бу ёмон-ку, деган фикр унинг хаёлидан ўтмайди. Чунки аксарият болалар ахборотни таҳлил қилишга, воқеаҳодисаларга танқидий муносабат билдиришга одатланмаган. Аниқроғи, биз уларни шундай қилиб тарбиялай олмаяпмиз.\nБорди-ю, ота-она фарзандига эрта ёшдан кино ва ҳаёт бошқа-бошқа нарсалар эканини, бировга озор етказиш, уриш ёки ўлдириш жиноят саналишини ҳамда бу қилмиши учун инсон, албатта, жазоланишини тушунтирса, болада салбий ахборотга иммунитет шаклланади. Ва кун келиб у сизга бундай фильмларни суратга олишдан мақсад нима, деган саволни бериши муқаррар.\nЯна бир гап. Аудиовизуал воситалар орқали зўравонликни ҳадеб намойиш этавериш ҳуқуқбузарлик ҳамда жиноятчиликнинг ортишига сабаб бўлади. Қонунларга итоат этмайдиган одамларни эса, йўлдан тойдириш, алдаш ва адаштириш жуда осон. Бошқача айтганда, ҳозирги медиа макондаги дезинформация (ёлғон ва нохолис ахборотлар оқимининг кенгайиши) ижтимоий дезориентация, яъни жамият учун одатий ва нормал тасаввурларнинг издан чиқишига олиб келмоқда. Кейинги вақтда ёшларимиз феъл-атворида агрессия, жоҳиллик, суицидал кайфият тобора яққол кўзга ташланаётганини мана шу жиҳат билан изоҳлаш мумкин.\nАянчлиси, савиясизлик ва бачканалик наинки медиа макон, ҳатто санъатимизга ҳам сингиб боряпти.\nБир неча ўн йилликлар аввал Ғарбда ғалати бир тенденция вужудга келганди — санъаткорнинг машҳурлик даражаси истеъдоди билан эмас, балки ташқи қиёфаси ёки хатти-ҳаракатидаги ғайритабиийликдан келиб чиқиб белгиланган. Айтайлик, қайсидир хонанда концертда гитарасини синдириши мумкин, биров қулоғи ёки бурнини тешиб олган, бошқаси баданига татуировка чиздирган ва ҳоказо. Бу нарсалар психологик нуқтаи назардан анормал ҳолат, яъни ахлоқ меъёрларидан оғиш ҳисобланади. Лекин ҳамма гап шундаки, ўзига эрк берган “санъаткор”лар кўпайгани сайин омма ва биринчи навбатда, ёшлар ахлоқсизликни норма сифатида қабул қила бошлайди. Муаммо яна ўша-ўша — ўзини мухлис дея атаётганларда таҳлил қилиш, чуқур мушоҳада юритишга кўникма ҳам, истак ҳам йўқ. Уларни мусиқанинг сўзу оҳангидан кўра шовқин-сурони кўпроқ қизиқтиради. Бугунги ўзбек эстрадасини арзон-гаров қўшиқлари билан булғаётган “хонанда”ларнинг бозори нега бунчалик чаққон эканини энди англаётгандирсиз.\n— Назаримда, замонавий дунёга цензура керак, — таъкидлайди Л.Казаков. — Сўз ва ижод эркинлигини бўғиш маъносида эмас, балки санъат, адабиёт ҳамда қалб тарбиясига бевосита алоқадор бошқа соҳаларда ахлоқсизликка йўл қўймаслик учун ҳам чеклаш механизмини ишга солиш зарур. Лекин маънавий қашшоқликка қарши курашишда цензура фақат 30 фоиз самара беради. Қолган 70 фоизи сизда гўзаллик ҳисси нечоғлиқ шакллангани билан боғлиқ. Бунга эса, мутолаасиз эришиш мумкин эмас. Илмнинг бош манбаи, шубҳасиз, китобдир.\nИлгари ҳаётимизда интернет йўқ эди. Телеканаллар саноқли бўлган. Кўрсатувлар ҳам. Ўшанда одамлар китобни кўпроқ қўлга оларди. Бундан ташқари, дунёқарашини кенгайтириш, маънавиятини юксалтириш мақсадида театр ва музейларга борган. Мана шу йўсинда биз фақат ахборот эмас, балки билим олишга интилардик.\nҲозир ахборот оқимини тўхтатиб бўлмайди. Телевидение кўнгилочар каналлар билан лиқ тўла. Паст савияли мусиқа, юмор, кино ва мультфильмларга кўмилиб кетяпмиз. Оқимга қарши сузиш бефойда. Бошқача йўл тутмоқ зарур — ўғил-қизларни боғчаданоқ мутолаага қизиқтириб, яхши асарларни танлаб ўқишига кўмаклашсак, жамиятни кўп иллатлардан тозалаган бўламиз.\n6-7 ёшларда болада тасаввур кўникмалари шаклланади. Мазкур босқичда унга ахлоқ нималигини тушунтириб бориш лозим. 11-12 ёш инсоннинг ахборотни таҳлил қилиб, маъносини чақишга ҳаракат қиладиган пайти. Мана шу жараёнда бола кўраётган фильми, эшитаётган мусиқаси ёки ўқиган китобини ота-онаси ва устозлари иштирокида муҳокама этса, у аста-секин таҳлилий фикрлашга ўрганади.\nЁшларга китоб ўқитибгина миллатни маънавий ҳалокатдан асраш мумкинлигини социолог Комил Калонов ҳам биз билан суҳбат давомида қайта-қайта таъкидлади.\n— Ҳар ўқув йили бошида аудиторияга дарсга кирган талабалар шу кунгача нечта китоб ўқигани билан қизиқаман, — дейди Ўзбекистон Миллий университети социология кафедраси мудири К.Калонов. — Ишонасизми, ўнта китоб ўқиганман, деганлари бир ёки иккита топилади, холос. Мазкур ҳолат биз, социологларда жамият келажаги ҳақида жиддий ташвиш уйғотмоқда.\n— Хўш, муаммонинг илдизи қаерда? Наҳотки, ҳали ҳам ўтиш давридамиз?\n—Киноянгизни тушундим (истеҳзоли кулади). Ўтиш даври кўпи билан уч йил давом этиши мумкин. Уч йил! Биз эса, ўттиз йилдан буён ўтиш даври, деб ўзимизни овутиб юрибмиз. Йўқ, ўртоқ журналист, муаммонинг илдизлари бошқа ёқда.\nМенинг кузатишларим бўйича биз жамият ривожи учун муҳим бўлган жабҳалар, аввало, таълим соҳасида ворисийликни сақлаб қололмадик. Юртимизда бирданига ҳамма нарсадан воз кечиш тамойили асосида ислоҳотлар олиб борилди. Мактаб таълимини олайлик. Социология фанининг отаси, буюк немис олими Макс Вебер фанга “идеал бюрократия” деган назарияни киритган. У шу номли асарида: “Бюрократия идеал бўлиши керак. Бюрократия идеалликдан ўтдими, ҳамма нарсани орқага тортади”, — деб ёзади. Бизда иккинчи ҳолат юз берди. Чунки ўз вақтида идеал бюрократияни нотўғри талқин қилдик. Натижада ўқитувчи қоғозга кўмиб қўйилди. дарсни сифатли ўтиш эмас, текширувлардан “омон қолиш” ҳақида ўйлайдиган бўлди.\nТўғри, ҳозир баъзи хатолар тушуниб етилган. Лекин уларни тузатишга ҳам анча-мунча вақт керак.\nИккинчи муаммо, онгимизда паразитлик қилаётган стереотиплар билан боғлиқ. Бир мисол келтираман. “Оммавий маданият” дея ҳамма ёққа айюҳаннос соляпмиз. Тўғри, бу бор нарса. Аммо негадир жамиятимиз “оммавий маданият” фақат ғарбдан кириб келади, деб ўйлайди. Мана шундай фикрлашнинг ўзи стереотип. Телевидениемиз ҳинд фильм ва сериалларини кўрсатгани-кўрсатган. ваҳоланки, улар ҳам оммавий маданият!\n— Эътибор беринг, ҳинд киноларининг барчаси бир хил сюжет ва ечимга эга. Фильм нима билан якунланишини олдиндан билиб турасиз. Инсон бахтли бўлиши керак! Ҳинд киноижодкорлари бу ғояни томошабин онгига тинимсиз сингдиришга ҳаракат қилади. Сабаби тушунарли. Ҳиндистонда 1,5 миллиард аҳоли бор. Шундан 400 миллиони саводсиз ва қашшоқ. Тасаввур қиляпсизми, 400 миллион-а! Бу АҚШга ўхшаган катта бир давлат ёки салкам бутун Европа қитъаси дегани. Ўша саводсиз ва қашшоқ омма учун фақат битта образни яратиш мумкин. Бу — бахтли ҳаёт образи. Бежиз эмаски, ҳиндлар ўзини дунёдаги энг бахтиёр халқ, деб ҳисоблайди. Боиси инсон қанчалик ночор яшаса, ўзини шунчалик бахтли ҳис қилади. Қанчалик бой ва илмли бўлса, шунчалик бахтсиздир. Чунки ҳамма нарсага ақли етади-да. Бундай одамлар кўнгил хотиржамлигига эришиши жуда қийин.\n— Унда нега ҳинд фильмлари ва сериаллари Ўзбекистонда севиб томоша қилинади? Биз қашшоқ эмас-ку!\n— Биз маънан қашшоқлашяпмиз. ҳамма гап шунда. Аксарият юртдошларимиз, айниқса, ёшлар миллий қадриятларимизни ўрганиш ўрнига ўзга миллатлар маданиятига кўр-кўрона эргашиб кетмоқда. Оқибатда маънавият бой бериляпти. бу даҳшатли нарса!\n— Нима қилиш керак?\n— Тўғри савол. Ёшлар мутолаага қайтмагунча ҳеч нарса ўзгармайди. Китоб ўқимаган омма телевизорга ёпишади. У ерда эса, саёз фильм, сериал ва кўрсатувлар намойиш этилмоқда. Савиясиз медиа маҳсулотларни қайта-қайта истеъмол қилаверган инсон, табиийки, маънан қашшоқлаша бошлайди.\nМени қийнаётган яна битта оғриқли масала бор: нега умумтаълим мактабларини ҳар йили 650-700 минг нафар йигит-қиз тамомлайди-ю, аммо уларнинг бор-йўғи 10 фоизига олий ўқув юртларига кириш имконияти яратилган? Бу ҳақда юртимиз социологлари салкам ўн йилдан буён бонг уриб келмоқда. Ахир, ўқишни давом эттира олмаган 600 минг қоракўз турмуш ташвишларига ўралиб, илмдан йироқлашиши тайин-ку.\n— Кутубхоналаримиз озиқ-овқат дўконларидек сероб бўлса ҳам майли эди...\n— Ҳақ гап. Болалик пайтимда маҳаллалар ҳамда кўп қаватли уйлар орасида ихчамгина кутубхоналар бўларди. Ҳамма кирмаса ҳам, ҳарқалай, қироат заллари бўш қолмасди. Энди эса, ўзимизни интернетга урганмиз. Хўш, нима наф кўряпмиз бундан?! Ҳеч қанақа! Интернетда сафсата сотиш эвазига бизда оломон психологияси шаклланиб бўлди. Ижтимоий тармоқларда юзаки гап-сўзлардан нарига ўтолмаяпмиз. Жиддий, факт ва далиллар асосида баҳс-мунозара юритишни билмаймиз. Чунки илм етарли эмас.\nЖамиятда тирноқ тагидан кир қидиришдек бемаза иллат пайдо бўлган. Айб тўқишга уста бўлиб қолдик — талабалар ўқитувчиларни саводсизликда айблайди, кўчага чиқсангиз, одамлар бир-бирини дўзахийликда айблайди... Миллатни маънавий таназзулдан қутқаришнинг йўли битта — ёшларда илмни кучайтириш зарур. бошқа ечим йўқ!\n— Ёшларимиз китобхон бўлишини ҳамма хоҳлаяпти. Лекин биргина истак билан мақсадга эришиш даргумон. Сиз нимани таклиф қиласиз?\n— Америкалик социолог Дэниел Белл ўзининг “Постиндустриал жамият” номли асарида: “XXI асрда ўқиш-ёзишни биладиган ақлли одамлар кўп бўлади, лекин донишманд одамлар жуда кам учрайди”, — деб ёзган. Олимнинг башорати тўғри бўлиб чиқди. Донишманд бу — китоб ўқиган одам. Билъакс, оддий кўзойнак ёки башанг кийим-бош ҳам сизни ақлли қилиб кўрсата олади.\nСаволингизга келсак, мен мактабдаги ўқитувчимнинг тажрибасини қўллашни таклиф қиламан. Ёзги таътилда ҳар бир ўқувчига йигирмата бадиий асарни ўқишни мажбурий қилиб қўйиш керак. Лекин китобларни муаллимнинг ўзи саралаб берсин. Шу тамойилга сўзсиз амал қилайлик, мана кўрасиз, фарзандларимиз китобга умрбод меҳр қўяди.\nХудди шундай олий таълимда ҳам. Европадаги аксарият университетларнинг кафедра ўқитувчиларига, аввало, ўз фанига оид юзта таянч манбани ўқиб чиқиш топширилади. Акс ҳолда, у дарс беришга ҳақли эмас. Нега биз шу ишни қилолмаймиз? Талаба олийгоҳни битиргунча юзта китобни ўқиб чиқсин, бўлди, юз биринчисини ўзи ёзади.\nКатегория: Hayotiy Hikoyalar | Добавил: Isroil (28 Апр 2019)\nSiz qaysi browser orqali saytga kirasiz?\nAntiqa.Net - Official dasturi orqali\nwww.Antiqa.net 2016 - 2019\nMobile version PDA | Copyright Design by MicroDark


ЎзА - Ўзсаноатқурилишбанк ОПЕК Халқаро ривожланиш фонди билан кредит битимини имзолади\nЎзсаноатқурилишбанк ОПЕК Халқаро ривожланиш фонди (OFID)билан 20 млн. АҚШ долларига тенг кредит битимини имзолади. Ҳужжат Ўзбекистондаги маҳаллий корхоналарнинг савдо бўйича молиялаштиришга бўлган эҳтиёжини қоплашга йўналтирилади.\nOFIDʼдан ўзлаштирилган маблағлар Банк томонидан қишлоқ хўжалиги, соғлиқни сақлаш, қурилиш ва тўқимачилик саноати каби иқтисодиётнинг турли соҳаларидаги субқарздорларга савдони молиялаштириш бўйича тақдим этилади.\n– OFIDЎзбекистонда ижтимоий-иқтисодий ривожланишни анчадан бери қўллаб-қувватламоқда, – деди OFID Бош директори Абдулхамид Алхалифа. –Аммо мазкур ҳужжат банк билан савдони молиялаштиришга оид илк битимимиз бўлиб, у хусусий секторни ривожлантиришга муносиб ҳисса қўшишга яхши мисол бўла олади. Биз ҳар қандай иқтисодиётнинг ҳаётий муҳим жабҳаси – кичик бизнес ва хусусий тадбиркорликни қўллаб-қувватлашдан мамнунмиз. Ўзбекистонга БМТнинг барқарор ривожланиш соҳасидаги инклюзив ва барқарор иқтисодий ўсиш ҳамда бандликни таъминлашга кўмаклашишга қаратилган мақсадига кўмаклашишга тайёрмиз.


Хитойнинг Ганьсу провинциясида 1,2 миллиард долларлик автотрасса қурилади\n12:10 / 19.08.2016\nХХРнинг Тараққиёт ва ислоҳотлар миллий комиссияси (NDRC) Ганьсу провинциясида 7,93 миллиард юанлик (1,19 миллиард АҚШ доллари) янги автотрасса қурилиш лойиҳасини тасдиқлади.\nКомиссия сайтидаги хабарга кўра, 124 километрлик автомобиль йўли қурилиш лойиҳаси тасдиқланган. У бир неча шаҳар ва туманларни Ланчжоудаги Чжунчуань халқаро аэропорти билан бирлаштиради. Янги автотрасса янги Ипак йўли стратегиясини амалга оширишда ёрдам бериши таъкидланмоқда. Қурилишнинг қачон бошланишига доир маълумотлар берилмади.\nИюнь ойида комиссия Тяньшуй ва Пинлян шаҳарларини бирлаштирувчи 172 километр узунликдаги йўл лойиҳасини тасдиқлади. Инвестициялар 3,47 миллиард долларга баҳоланмоқда.\nМай ойининг охирларида Хитой Халқаро радиоси (CRI) ХХР ҳукумати яқин уч йил давомида транспорт инфратузилмаси қурилиши лойиҳаларининг амалга оширилишига 4,7 триллион юань (тахминан 725 миллиард доллар) инвестиция қилишни режалаштираётгани ҳақида хабар берди.\nБу вақт ичида 300дан ортиқ лойиҳаларни амалга ошириш режалаштирилмоқда. Аксариятининг мақсади - мамлакатнинг узоқ ва ночор ҳудудларида транспорт тизимини ривожлантириш. Асосан автомобиль ва темир йўллар қурилиши лойиҳаларини йўлга қўйиш режалаштирилмоқда.\nХитой ҳукуматининг тақдим этган ҳисоботига кўра, 2016 йилда темир йўллар қурилишига йўналтирилган инвестициялар 800 миллиард юандан ортиқни (121 миллиард доллар) ташкил қилади. Транспорт инфратузилмасига йўналтирилган умумий инвестициялар эса бу йил 2,45 триллион юанни (тахминан 377 миллиард доллар) ташкил қилади.\nХитой транспорт инвестиция инфратузилма


Ўзбекистон Республикаси Президентининг «Давлат активларини бошқариш, монополияга қарши курашишни тартибга солиш тизимини ва капитал бозорини тубдан такомиллаштириш чора-тадбирлари тўғрисида» 2019 йил 14 январдаги ПФ-5630-сон Фармонига мувофиқ Ўзбекистон Республикаси Давлат активларини бошқариш агентлиги ҳузуридаги Давлат активларини бошқариш, трансформация ва хусусийлаштириш жамғармаси маблағлари Ўзбекистон Республикаси Давлат активларини бошқариш агентлиги ходимларини моддий рағбатлантириш ва ижтимоий таъминлашга ҳам сарфланиши назарда тутилганлиги маълумот учун қабул қилинсин.\nЎзбекистон Республикаси Давлат активларини бошқариш агентлиги манфаатдор вазирликлар ва идоралар билан биргаликда ўзлари қабул қилган норматив-ҳуқуқий ҳужжатларни бир ой муддатда ушбу қарорга мувофиқлаштирсин.\nМазкур қарорнинг бажарилишини назорат қилиш Ўзбекистон Республикаси Бош вазирининг инвестициялар ва ташқи иқтисодий алоқалар масалалари бўйича ўринбосари Э.М. Ғаниев, Ўзбекистон Республикасининг Бош вазири ўринбосари — Ўзбекистон Республикаси молия вазири Ж.А. Қўчқоров ва Ўзбекистон Республикаси Давлат активларини бошқариш агентлиги директори А.Я. Хайдаров зиммасига юклансин.\nТошкент ш.,2019 йил 15 май,404-сон


Наманган шаҳрининг Юксалиш маҳалласида ҳарбий хизматчиларнинг оилалари учун қурилган учта янги турар жой биноси Ватан ҳимоячилари куни арафасида фойдаланишга топширилди. Бу ҳақда Мудофаа вазирлиги хабар бермоқда.\nХонадонларнинг 30 таси Мудофаа вазирлиги ҳарбий хизматчиларига тақдим этилди. Яна 30 тадан хонадонга Миллий гвардия ва ички ишлар тизими вакиллари кўчиб киришди.\nМиллий гвардиянинг Наманган вилоят бошқармаси ҳарбий хизматчиси, майор Азизжон Турсунов ҳам уч хонали хонадон соҳибига айланди. У бунгача оиласи билан ижарада яшаб келганди. Хонадоннинг бошланғич бадали қўмондонлик томонидан қоплаб берилган, қолган қисми эса 20 йиллик имтиёзли кредит асосида ҳисоб-китоб қилинади.\nТантанали маросимда Наманган вилояти ҳокими вазифасини бажарувчи Ш.Абдураззоқов, Мудофаа вазирлигининг Шарқий ҳарбий округ қўмондони полковник Л.Бузруков, Миллий гвария қўмондонининг ўринбосари Б.Абдуллаев ва жамоатчилик вакиллари сўзга чиқди.\nВилоят ҳокимлиги томонидан бир қатор хонадон эгаларига телевизор ва бошқа рўзғор буюмлари совға қилинди.


«Қонунни оёқ ости қилманг!» — «Адолат» партияси Абдуллоҳ Тоҳиров тўғрисида – Газета.uz\nФото: Партия сайтидан скриншот\n«Адолат» партияси Андижон вилоят ИИБга чақирилганидан кейин бедарак йўқолган Абдуллоҳ Тоҳиров ишида қонунларни оёқ ости қилмасликка чақирди.\n8 ноябр 2019, 20:18 Жамият\n«Адолат» социал-демократик партияси ўз сайтида Андижон вилояти Жалақудуқ туманида истиқомат қилувчи 20 ёшли Абдуллоҳ Тоҳировнинг вилоят Ички ишлар бошқармасига чақирилганидан сўнг бедарак йўқолганига муносабат билдирди. «#АбдуллоҳҚаерда? Қонунни оёқ ости қилманг!» мақоласи муаллифи сифатида «Адолат» партияси эксперти Бахтиёр Иброҳимов кўрсатилдиган.\n«Газета.uz» 20 ёшли Абдуллоҳнинг отаси Дилмурод Тоҳиров ўғлининг қаерда эканини 26 октябрдан бери била олмаётгани ҳақида ёзган эди. Худди шу куни Абдуллоҳнинг айби билан ЙТҲ содир бўлади. Унинг бошқарувидаги Lacetti автомобили вилоят ИИБ Терроризм ва экстремизмга қарши курашиш бошқармаси бошлиғи Қаҳрамон Эргашевга тегишли экани айтилаётган Nexia-2 автомобили билан тўқнашади. Отаси эҳтиёт қисмларни сотиб олиб, етказилган зарарни қоплайди. Бироқ унинг ўғли туман ИИБ ходими билан вилоят ИИБга боради ва шу билан бедарак йўқолади.\nПартия эксперти вазиятга изоҳ берар экан, бу ҳолатда бир қатор қонун талаблари бузилганини санаб ўтади.\nАбдуллоҳ томонидан йўл ҳаракати қоидалари бузилгани натижасида Қ.Эргашев бошқарувидаги автотранспорт воситасига моддий зарар етган. Моддий зарар суммасидан келиб чиқиб, Маъмурий жавобгарлик тўғрисидаги кодекснинг 133- ёки 134-моддаси билан А.Тоҳировга жарима солинади ёки транспорт воситаларини бошқариш ҳуқуқидан маҳрум этилади. Бу ҳаракат учун маъмурий қамоқ жазоси берилмайди. Агар бошқа ҳаракати учун маъмурий қамоқ жазоси қўлланган бўлса, унинг қонуний ҳуқуқини бузмасдан оила аъзоларига хабар қилиниши талаб этилади.\nАгар Абдуллоҳ биронта жиноятни содир этишда гумон қилинаётган бўлса, Жиноят-процессуал кодекснинг 220−221-моддаларига асосан фақат:\nШу билан бирга, ЖПКнинг 224−225-моддалари талабидан келиб чиқиб, ички ишлар органи ходими, бошқа ваколатли шахс ушлаб турилган шахсга адвокатга ёки яқин қариндошига телефон орқали қўнғироқ қилиш ёки хабар бериш, ҳимоячига эга бўлиш, кўрсатувлар беришни рад этишга бўлган процессуал ҳуқуқларини тушунтириши, берган кўрсатувларидан жиноят ишига доир далиллар сифатида унинг ўзига қарши фойдаланиш мумкинлигини билдириши, ушлаб турилган шахс ички ишлар органига ёки ҳуқуқни муҳофаза қилувчи бошқа органга келтирилганидан сўнг, ҳуқуқни муҳофаза қилувчи органнинг навбатчиси ёки бошқа ходими ушлаб туриш баённомасини дарҳол тузиши, баённомада кимнинг, ким томонидан, қачон, қандай ҳолатда, қонунда кўрсатилган қандай асосларга кўра ушлангани, қандай жиноятни содир этганликда гумон қилинаётганлигини, ички ишлар ёки ҳуқуқни муҳофаза қилувчи органга қайси вақтда олиб келинганлигини акс эттириши лозим. Бу ҳақда, ўн икки соат ичида прокурорга ёзма шаклда хабар берилиши ҳамда ушлаб туришнинг асосли эканлигини текшириш йигирма тўрт соатдан кечиктирмай ўтказилиши шарт. Ушланган шахс ушлаб келтирилган пайтдан бошлаб йигирма тўрт соатдан кечиктирилмай сўроқ қилиниши лозим.\n«Ўзбекистон „Адолат“ социал-демократик партияси ушбу воқеани қаттиқ қоралайди ва Қонунни оёқ ости қилманг! деб ўз муносабатини билдиради. Шунингдек, Бош прокуратурадан Абдуллоҳ қаерда? мақоласи юзасидан ҳамда 14 кундан бери унинг қаерда эканлиги ҳақида хабар бермаган шахслар ҳаракатига ҳуқуқий баҳо бериб, муносабат билдиришини кутиб қоламиз», — дейилади партия баёнотида.\nАввалроқ Ўзбекистон Ёшлар иттифоқи ҳам бу ишда шаффофлик таъминланиши лозимлигини маълум қилган эди.


Қозоғистон космик алоқалар маркази халқаро бозорга чиқиш ниятида - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\nҚозоғистон космик алоқалар маркази халқаро бозорга чиқиш ниятида\nҚозоғистон космик алоқалар маркази халқаро бозорга чиқиш ниятида. Ушбу ташкилот Ўзбекистон, Қирғизистон ва Тожикистонга ўз хизматларини таклиф этмоқчи. Ушбу мамлакатларнинг сунъий ер йўлдоши йўқ. Экспертлар фикрича, мамлакатимизнинг космик алоқалар соҳасидаги экспорт салоҳияти 65 миллион тенгени ташкил қилади. Бугунги кунда «Қазсат-2» ва «Қазсат-3» ер йўлдошлари имкониятидан 20 дан ортиқ Қозоғистон ташкилоти фойдаланяпти. Ўтган йили космик аппаратлар хизмати туфайли 5 миллиард тенге даромад кўрилди. Жорий йилда эса республика космик алоқалар маркази хизмат доираси кенгайиб, юқоридаги рақамлар кўпайишига шубҳа йўқ. Марказ туфайли ер йўлдошларидан 300 тача теле ва радио каналлар маълумот тарқатяпти. Бундан ташқари, иқтисодиётда сарфланиши мумкин бўлган 47 миллиард тенгелик импорт тежалди.\nВИКТОР ЛЕФТЕР, «РЕСПУБЛИКА КОСМИК АЛОҚАЛАР МАРКАЗИ» ҲЖ РАҲБАРИ МАСЛАҲАТЧИСИ:\n- Ташкилотни янада ривожлантириш даркор. Бу эса янги технологиялар, янги ер йўлдошлари, янги қарорлар, баъзи жиҳатларда хизмат таннархи арзонлашиши, жаҳон бўйлаб гуруҳлар ташкил этиш, баъзи жойларда қуйи учадиган жиҳозларни қўллаш дегани. Бу ишларнинг барчасида Қозоғистон албатта иштирок этади. Бугунги кунда Ўзбекистон, Қирғизистон ва бошқа қўшни давлатларга алоқа хизматини таклиф этяпмиз. Бу фикр муҳокама қилиняпти.\nДИДАР ЗАРҚУМОВ, «РЕСПУБЛИКА КОСМИК АЛОҚАЛАР МАРКАЗИ» ҲЖ КАТТА МУҲАНДИСИ:\n- Космик жиҳозларимиз Қозоғистон ва қўшни Марказий Осиё давлатлари осмонини тўлиқ қамраб олган. Бирор оператор ўз антеннасини олиб бориб, тоғда ё бошқа бирор овлоқ жойда йўлдошимизга тўғриласа, сифатли ва мунтазам алоқани таъминлай олади. Масалан, биз билан бугунги кунда кўпроқ қирғизистонлик операторлар ҳамкорлик қиляпти. Ушбу ташкилотлар ўз антенна тизимини созлайди ва космик жиҳозларга исталган нуқтадан улана олади.\nҚазсат-2Қазсат-3Қозоғистон космик алоқалар марказикосмик аппаратлар\n«Нур Отан» партияси – фаровонликка хизмат этади\nШахмат бўйича жамоавий жаҳон биринчилиги илк бора Қозоғистонда ўтяпти\nҚозоғистон – тинчлик тарафдори\nҚозоғистонда Ўзбекистон йили натижалари\nRegional Focus. 15.03.2019\nҚозоғистонлик тадбиркорлар Эрон бозорларида ишлашлари анча енгиллашади\nҚозоғистон ва Франция ўзаро фойдали ҳамкорликни мустаҳкамлаяпти\nRegional Focus 14.03.2019


11:13 27.08.2020 (Янгиланган 11:56 27.08.2020)\nХитойнинг Цинхай провинциясидан "Дунфэн" номли иккита ракета учирилди ва улар Жанубий-Хитой денгизидаги ҳарбийлар томонидан назорат қилинадиган ҳудудга келиб тушди.\nТОШКЕНТ, 27 авг - Sputnik. South China Morning Post газетаси ўз манбаларига таяниб, Хитой чоршанба куни эрталаб Жанубий-Хитой денгизи томон иккита баллистик ракета учирганини маълум қилди, газета фикрига кўра, бу АҚШ томонидан огоҳлантириш сифатида қабул қилиниши керак.\n"Бу Жанубий-Хитой денгизига АҚШ ҳарбий самолётлари ва кемаларининг тобора тез-тез келиб туришининг эҳтимолий хатарларига Хитойнинг жавобидир", - дейилади мақолада.\nЖанубий-Хитой денгизи томон Цинхай провинциясидан DF-26B ("Дунфэн-26") ракетаси, шарқда жойлашган Чжэнцзян провинциясидан эса DF-21D ("Дунфэн-21") ракетаси учирилди.\nХабар қилинишича, ракеталарнинг иккаласи ҳам ҳарбийлар томонидан назорат қилинадиган ҳудудга тушган.\nАввалроқ АҚШ ХХРга нисбатан 2013 йилда сунъий оролларни қуришни бошлагандан кейин Хитойга қарши янги санкцияларни жорий этган эди. Ҳудуд баҳсли бўлиб, унга Филиппин, Япония ва Ветнам ҳам даъво қилмоқда. Оролларда углеводородларнинг йирик заҳиралари мавжуд.


Қабул – 2021 йил: МАРРАГА ЯҚИН ҚОЛДИ - ANDIJONNOMA.UZ\nҚабул – 2021 йил: МАРРАГА ЯҚИН ҚОЛДИ\nВилоятимизда 2021-2022 ўқув йили учун олий ўқув юртларига кириш учун ўтказилган тест синовлари якунланди. Жараён белгиланган тартиблар асосида юқори савияда ўтказилди.\nЖорий йилда Андижондаги олий ўқув юртлари бакалавриат таълим йўналишига кириш учун 55 минг 555 нафар абитуриент ҳужжат топширган бўлса, уларнинг 51 минг 618 нафари тест синовида қатнашди, 3 минг 937 нафари номаълум сабабларга кўра иштирок этмади.\n– Тест синовлари Андижон шаҳридаги спортнинг ўйин турлари ва енгил атлетикага ихтисослаштирилган болалар ва ўсмирлар спорт мактаби, “Баркамол авлод” стадиони, Теннис корти майдонларида бўлиб ўтди, – дейди Давлат тест маркази Андижон вилоят бўлими раҳбари Н. Тоштемиров.\nТест синовлари ўтказиладиган ҳудудлар тўла дезинфекция қилинди. Синовга киришдан олдин абитуриентларнинг тана ҳарорати ўлчаниб, антисептик воситалардан фойдаланилди. Уларга тиббий ниқоб, иссиқдан сақланиш учун бош кийими берилди.\nИкки сменада ташкил этилган синовларда бир кунда 6 минг 660 нафар талабгор қатнашди. 67 нафар абитуриент белгиланган тартиб-қоидаларни бузганлиги (шпаргалка, мобил алоқа воситаси, калькулятор, китоб варақлари олиб киришга уринган ва фойдаланишга ҳаракат қилгани) учун четлаштирилди, 3 нафар абитурентнинг тана ҳарорати 37 даражадан юқори бўлганлиги учун белгиланган тартибда далолатнома тузилди ва синовларга қўйилмади. 19 нафар ёшнинг яқинларидан каронавирус касаллигига чалинганлиги бўйича аризалар қабул қилинди. Кунлик келиб тушган аризалар ўз вақтидаinfo@dtm.uz электрон манзилига юборилди.\nТест жараёнида холислик ва шаффофликни таъминлаш учун доимий видеокузатув ўрнатилди. Онлайн режимда test2021.uz сайти орқали жараён 24 соат мобайнида тўғридан-тўғри эфирга узатилди.\nТадбирлар давомида амалга оширилган профилактик ишлар натижасида фуқаролар билан боғлиқ жиноят ва хуқуқбузарликлар содир этилмади. Шунингдек, абитуриентларни яшаш манзилларидан тест ўтказиладиган объектга ўз вақтида етиб келишини ҳамда хавфсизлигини таъминлаш мақсадида ҳар куни барча шаҳар, туманлардан йўл ҳаракати хавфсизлиги ходимлари кузатуви остида махсус автобуслар ташкил этилди.\nБундан ташқари, ҳар сменада 4 та тез тиббий ёрдам машинаси, 12 нафар тиббиёт ҳамда санитария-эпидемиология осойишталик ва жамоат саломатлиги хизмати ходимлари фаолият юритди.\nМуваффақият билимига, заковатига таянган ёшлар қўлида. Маррага яқин қолди. Яқуний жавоблар барчасини адолатли ҳал қилади.\nДавлат тест маркази вилояти бўлими етакчи мутахассиси.


Иқболжон Холдоров рақибига имкониятни бой берди\n27.02.2018 20:50 0 275\nWSB сериясига кирувчи мусобақада иштирок этаётган «Uzbek Tigers» ва «Cuba Domadores» жамоалари ўртасидаги бокс кечасининг навбатдаги жанги якунланди.\n64 кггача бўлган вазн тоифасида рингга кўтарилган Иқболжон Холдоров «Cuba Domadores» вакили Энди Крузга имкониятни бой берди. Ушбу ғалаба «Cuba Domadores» жамоаси учун бугунги бокс кечасидаги дастлабки очко. Ҳисоб — 2:1.\nНавбатдаги жангни 75 килограммгача бўлган вазн тоифасидаги боксчимиз Исроил Мадримов Арлен Лопезга қарши ўтказади.\nСпорт 02/03, 10:40\nСпорт 20/02, 10:35\nБоксчиларимиз Россия, АҚШ, Ҳиндистондан ортда қолди


Мадриддан уй қидираётган Де Хеа Касильясга қўшни бўлишни истамаяпти - Offside.uz – Offside'да бўлинг, офсайдда қолманг!\nМадриддан уй қидираётган Де Хеа Касильясга қўшни бўлишни истамаяпти\n“Манчестер Юнайтед” посбони Давид Де Хеа Мадриддан уй қидирмоқда. У иложи борича собиқ рақобатчиси Икер Касильясдан узоқда яшамоқчи.\n“Diario Gol”нинг хабар беришича, бу икки посбоннинг муносабати 2016 йилда ёмонлашган. Ўшанда Европа чемпионатида Касильяс Испания термасининг биринчи посбони бўлишни истаган, аммо аксар ўйинларда Де Хеа майдонга тушганди. Қолаверса, Де Хеанинг севган қизи қўшиқча Эдурне ва Касильяснинг рафиқаси, телебошловчи Сара Карбонеронинг ҳам муносабатлари яхши эмас.\nКасильяс Мадриддаги Ла Финка туманида яшайди. Бу ерда “Реал” футболчиларининг кўпчилиги истиқомат қилади. Де Хеа эса Касильясдан узоқроқ бўлган жой қидирмоқда.\n26/01, 12:23 0


Ангел Инвестор (Фаришта сармоядор) Ангел Инвестор (Фаришта сармоядор) - Pharm Phone\nАнгел Инвестор (Фаришта сармоядор)\nТийинопедия 04-11-2017 1674\nАнгел Инвесторлар асосан кичик стартаплар ва тадбиркорларга сармоя киритадилар.\nКўпинча, ангел инвесторлар тадбиркорларнинг оила аъзолари ва яқин дўстлари бўлиб чиқадилар. Етарли маблағга эга бўлган бундай сармоядорлар кўпинча янги тузилган бизнесни ривожлантириш ва уни молиявий қийинчилик пайтида қўллаб қувватлаш учун бир марталик сармоя киритадилар.\nАнгел Инвесторлар кредиторлар билан таққослаганда анча унумдор ва фойдали имкониятларни таклиф этадилар, чунки улар одатда мавжуд бизнесдан кўра янги тадбиркорликни йўлга қўяётган бизнесменларга пул тикадилар. Ангел инвесторлар қилган сармояларидан тезда фойда олишни мақсад қилмай, аввало янги бизнесни оёққа туришига кўмаклашадилар. Улар шу хусусиятлари билан "Вентуре Cапиталист"лардан ажралиб турадилар.\nАнгел инвесторлар одатда норасмий сармоядор, хусусий сармоядор, уруғ қадовчи сармоядор ёки бизнес фариштаси деб ҳам аталади. Улар сармоялари эвазига, вентуре капиталистдан фарқли ўлароқ, стартапнинг каттароқ улушига эгалик қиладилар. Баъзи бир ангел инвесторлар стартапларга “Crowd Funding” - интернет сайтлари орқали ҳам сармоя киритадилар.\nАнгел инвесторларнинг келиб чиқиши\nАнгел (фаришта) атамаси Broadway театридан келиб чиққан, чунки ўшанда бадавлат шахслар театр ижод маҳсулотларини тарғиб қилиш мақсадида катта миқдорда пул ажратганлар. "Ангел инвестор" атамаси илк бор Ню-Хемпшайр Университети томонидан Venture Research марказининг асосчиси Уилям Ветзел томонидан ишлатилган. Ветзел тадбиркорларнинг капитални қандай тўплаши бўйича тадқиқотни амалга оширган.\nКимлар Ангел Инвестор бўлиши мумкин?\nАнгел инвесторлар аккредитацияланган инвесторлар учун қимматли қоғозлар биржаси комиссиясининг (СЕC) талабларига жавоб беришлари керак. Ангел инвестор бўлиш учун умумий капитали камида $1 миллион ва йиллик даромади $200 000 бўлиши керак. Улар сармоя киритаётган пайтда, одатда ўз маблағларини ишлатадилар.\nДастлабки босқичда муваффақиятсизликга учраган стартапларга инвестиция киритган ангел инвесторлар ўз сармояларини бутунлай йўқотишади. Шунинг учун, профессионал ангел инвесторлар одатда “чиқиш стратегияси”га амал қиладилар ва бошланғич маблағ киритиш учун имкониятларни излайдилар.\nАнгел инвесторлар стартапнинг 20-30 фоиз улушига эгалик қиладилар. Гарчи бу стартап асосчиларига кўпдек туюлсада, бундай имкониятларни банклар тақдим эта олмайди . Бу эса молиявий қийинчиликларга учраётган стартаплар учун энг қулай танлов ҳисобланади.


“Йилнинг энг яхши актрисаси” Юлдуз Ражабова нима учун тақдирлаш маросимига келмади?\n20:59 / 23.12.2015\nХабарингиз бор, шу йилнинг 21 декабрь куни пойтахтимиздаги “Истиқлол” санъат саройида “Эътироф-2015” миллий танловининг тақдирлаш маросими бўлиб ўтди. Анъанавий ўтказиб келинаётган мазкур танловда 23та номинация бўйича санъат, спорт ва журналистика соҳасининг 2015 йилдаги энг илғор вакиллари тақдирланди. Эътироф этилганлар орасида актриса Юлдуз Ражабова ҳам бор эди.\nСаҳнада “Йилнинг энг яхши аёл актрисаси” номинацияси бўйича ғолиб сифатида Юлдуз Ражабова номи тилга олинганида унинг ўрнига мукофотни режиссёр Рустам Саъдиев қабул қилиб олди. Тадбир бошловчиси актрисанинг Хивада суратга олиш жараёнида қатнашаётгани учун маросимга кела олмаганини маълум қилди. Аммо...\nТадбир тамом бўлганидан сўнг бир оз ўтиб маросимга таклиф қилинмаган хонанда Лола Йўлдошева ўзининг “Инстаграм”даги саҳифасига бир суратни жойлаштирди. Унда тўшак саҳнаси тасвирланган бўлиб, марказда Юлдуз Ражабова ётар эди! Унга қолдирилган изоҳга эътибор беринг: “Айни пайтда “Истиқлол” санъат саройида ҳар йиллик давлат мукофоти “Эътироф” бўлиб ўтмоқда. Биз эса янги "Yaralangan Qanot" қўшиғига видео тасвирга олаяпмиз. Таклиф этилганлар рўйхатида йўқман, лекин менинг кадримда “Йилнинг энг яхши актрисаси” Юлдуз Ражабова бор!..” Бу сўзларни ҳар ким ҳар хил тушуниши мумкин, аммо бизнинг наздимизда Юлдуз Ражабова фаолиятидаги илк мукофотдан кўра клипда суратга тушишни маъқул кўрган.\nКейинги куни shov-shuv.uz сайти раҳбари Жасур Ҳамроев ўзининг “Фейсбук”даги саҳифасида Лоланинг суратини жойлаб, унга қуйидагича изоҳ қолдирди: “Мана, "Эътироф"га ҳурмат! Давлат унга мукофот бераман, деса актриса тоғда юрибди! Кеча уни Хивада суратга олиш ишлари билан банд, дея катта саҳнада эълон қилишганди! Оммани алдашга наҳот уялишмади?! Юлдуз ҳаётидаги илк катта мукофотни қабул қилиб олишдек эсда қоларли онларни кеча бой берди. Менсимай келмаганига яраша клипда, ётоқхонада суратга тушаётганини бекитса бўларди! "Ўзбеккино"нинг кўзи қаёқда?!”\nБугун, 23 декабрь тонгида “Даракчи” нашри ҳам ушбу масалага эътибор қаратиб, шу мавзуда Юлдуз Ражабова билан бўлиб ўтган интервьюни эълон қилди. Унда актриса маросимга бориш ҳақида хабар беришганида шаҳардан ташқарида жуда муҳим (!) съёмкада эканини маълум қилган. Унинг айтишича, об-ҳаво жуда ёмонлиги сабаб ўз вақтида етиб кела олмаган. “Қалин қор ёққанди, трактор келиб, йўлларни тозалашини кутдик ва шу билан кечаси соат 1,5-2ларда шаҳарга кириб келдик”, - дея жавоб берган актриса. Қайси фильмда суратга тушгани ҳақидаги саволга эса “сир бўла қолсин”, дея жавоб берган.\nЭҳтимол, бу катта шов-шувларга арзийдиган масала эмасдир. “Эътироф”нинг ҳам нуфузи аввалгидек, аввалги танловларникидек эмас. Бироқ бир йилда бир марта ўтказилиб, санъат ва маданият соҳасида муносиб фаолият кўрсатган номзодларга бериладиган энг муҳим давлат тадбирига бу даражада беэътибор бўлмаслик керак эди, деб ҳисоблаймиз.


Пикетлар давом этади, расмийлар эса бепарво\n03 март 2021, Тошкент вақти: 13:57\nянвар 31, 2004\nТўлқин 2004 йил – Меҳр ва мурувват йили Ўзбекистонда инсон ҳуқуқлари ҳимоячилари ва оддий фуқароларнинг норозилик чиқишлари билан бошланди.\nХусусан, ўтган бир неча кун ичида Бош прокуратура, Тошкент шаҳри прокуратураси, Ўзтелерадиокомпания, АҚШнинг Ўзбекистондаги элчихонаси, Олий суд ва тарихда биринчи марта Миллий хавфсизлик хизмати бинолари пикет қилинди.\nМазкур норозилик акциялари иштирокчиларининг талабларини икки тоифага бўлиш мумкин. Биринчи тоифага у ёки бу амалдорнинг, давлат раҳбари ва ҳукумат аъзоларининг истеъфоси, сиёсий ислоҳотлар ўтказиш каби сиёсий талабларни киритиш мумкин. Иккинчи тоифадан эса ноҳақ судланишлар, ҳуқуқларнинг бузилиши каби маиший талаблар ўрин олган. Бундай талаблар билан чиқадиган пикетчиларни инсон ҳуқуқлари ҳимоячиси Константин Степанов бошчилигидаги гуруҳ деса ҳам бўлади. Маиший талаблар билан чиққан бу гуруҳ 29 январь куни Олий суд биносини пикет қилган эди.\nК.Степановнинг таъкидлашича, мазкур пикет қатнашчиларининг барчаси суд ва прокуратура тизими вакиллари томонидан ҳуқуқлари паймол қилинган кишилардир.\nПикет иштирокчиларидан бири Эсонали Тилововнинг айтишича, уни қаматишиб, уйини олиб қўйишган. Уйимни қайтариб олиш мақсадида пикетга чиққанман, деди у.\nБашорат Ешова ҳам уйини маҳаллий ҳокимлик олиб қўйгани учун норозилик билдираётганини айтди.\nОдатда пикетларда сиёсий талаблар билан пикетларда иштирок этадиган инсон ҳуқуқлари ҳимоячиси Абдужалил Бойматов сўзларига қараганда, фуқаролар ҳуқуқи паймол этилганда бир неча усулда жавоб қайтариш мумкин.\n“Биринчиси, бўлиб ўтган воқеага тақдир сифатида қараб, индамаслик. Бу -Ўзбекистон аҳолисига хос усуллардан бири. Иккинчиси, ҳуқуқини бузган одам билан жисмоний куч ишлатиб жанжаллашиш. Бу - чеченларга ўхшаган инсонларга хос хусусият. Учинчиси пулдорларга хос усул бўлиб, улар ўзининг ҳуқуқини бузганларга қарши жиноий элементлар хизматидан фойдаланади”, деди А.Бойматов.\nА.Бойматовнинг фикрича, бу усуллар ҳақ-ҳуқуқ учун курашнинг ёввойи усулларидир. Аммо ёввойи усуллар ишга тушмаслиги учун маданий усуллардан фойдаланиш керак. Яъни маданий усуллар пикет уюштириш ёки қонунда белгиланган бошқа меёрлар бўйича ҳуқуқни ҳимоя қилишда кўринади.\nКузатувчиларнинг фикрича, кўп ҳолларда пикетчиларнинг бу чиқишларига расмий идоралар вакиллари муносабат билдирмаётир. Шунга қарамай, К.Степановнинг айтишича, пикетчилар ўз норозилик чиқишларини давом эттираверади.


Дубайда таркибий қисмлари 3D-принтерда босилган биринчи офис биноси очилди. Бу ҳақда "Интерфакс" ахборот агентлиги хабар бермоқда, деб ёзади kun.uz\n"Бу 3D-принтерда босилган дунёдаги биринчи бинодир. Бу нафақат шунчаки бино, балки тўлиқ функционал идора ва персоналга эга бинодир", деб БАА вазирлар маҳкамаси ишлари бўйича вазир Муҳаммад ал-Гаргавийнинг сўзларини келтириб ўтди нашр.\nУнинг айтишича, 3D-босма қурилиш вақтини 50-70 фоизга ва меҳнат сарфини 50-80 фоизга қисқартиради.\nШаҳар раҳбариятининг маълум қилишича, янги бинодаги офислар цементнинг махсус аралашмаси қўлланган ҳолда яратилган. Бу аралашманинг ишончлилиги Буюк Британия ва Хитойда синовдан ўтган.\nБир қаватли бу бинонинг майдони 250 квадрат метрни ташкил қилади.\nЁйсимон конструкциянинг яратилиши 17 кунни эгаллади ва 140 минг долларга айланди. Бино лойиҳани амалга оширган Дубай келажак жамғармасининг вақтинчалик қароргоҳи сифатида хизмат қилади.\nБритания ОАВ маълумотларига кўра, 203 йилга келиб Дубайда қуриладиган 25 фоиз бинолар 3D-принтерларда босилади.\nқисмлари таркибий принтерда очилди Дубайда босилган биринчи бино


Мамлакатимиз мустақиллигининг йигирма беш йиллигига бағишлаб ташкил қилинган ушбу акция вилоятнинг барча шаҳар ва тумани, қишлоқларига ўзгача шукуҳ, кўтаринки кайфият бахш этди. Унда умумтаълим мактаблари, касб-ҳунар коллежлари, академик лицейлар ўқувчилари, Гулистон давлат университети талабалари ҳамда турли соҳаларда меҳнат қилаётган йигит-қизлар фаол қатнашди. Улар юртимизда амалга оширилаётган ижтимоий-сиёсий, иқтисодий жараёнлар, демократик ўзгаришлар билан яқиндан танишдилар. Айни чоғда ёш авлоднинг юртимизда олиб борилаётган ислоҳотларга дахлдорлик туйғусини шакллантириш, ижтимоий фаоллигини юксалтириш, уларни Ватанга меҳр-муҳаббат, миллий қадриятларимизга ҳурмат ва садоқат руҳида тарбиялашдек эзгу ниятлар ҳам фестиваль лойиҳаларида ўз аксини топди.\nБинобарин, Сирдарё соҳилида ёш бахши Дилмурод Гулмуродов ижросидаги “Нурли юрт” деб номланган термалар иштирокчиларга олам-олам завқ улашган бўлса, Гулистон шаҳрида ёш рассомлар биргаликда чизган улкан панно орқали истиқлол йилларида республикамиздаги юксалишлар, бунёдкорлик ишлари, халқимизнинг фаровон турмуши ҳамда бахтли ҳаёти ифода қилинди. Шунингдек, “Бу менинг Ватаним!”, “Замонамиз қаҳрамонлари” каби лойиҳалар бўйича ҳам қизиқарли тадбирлар ўтказилди.\n— Ҳозирги кунда ҳудудимизда “Камолот” ёшлар ижтимоий ҳаракатининг 88 минг 587 нафар аъзоси бор, — дейди мазкур ҳаракатнинг Сирдарё вилояти кенгаши раиси Лазиз Аҳмедов. — Улар маданий-маърифий, ҳуқуқий, спорт-соғломлаштириш каби барча лойиҳамизнинг фаол иштирокчилари ҳисобланишади. Диёримизда анъанавий тарзда ўтказиб келинаётган ушбу акция ўғил-қизларни янада изланиш, чуқур билим олиш, шу азиз Ватанга муносиб фарзанд бўлишга чорлайди, олдиларига қўйган мақсадларига эришишларига рағбатлантиради.\nАйтиш лозимки, уч кун давом этган фестивалнинг тарғибот-ташвиқот тадбирларида пойтахтдан ташриф буюрган ёзувчи ва шоирлар, маданият ҳамда санъат соҳаси вакиллари, ёш олимлар, спортчилар қатнашди. Хусусан, Мирзаобод туманидаги ижтимоий-иқтисодий касб-ҳунар коллежи, Оқолтин туманидаги “Аҳиллик” маданият ва аҳоли дам олиш марказида улар иштирокида “Диний экстеримизм ва терроризм — ёшлар келажагига таҳдид”, “Оммавий маданият” ва ёшлар маънавияти” мавзуларида суҳбатлар ўтказилди. Шу билан бирга, туман ҳамда шаҳарларда гала-концертлар, футбол-шоулари бўлиб ўтди. Гулистон шаҳрида уюштирилган марафон эса қатнашчиларда алоҳида таассурот қолдирди.\n— Мазкур ёшлар байрамининг ўзига хос шукуҳи бор, — дейди Бахт шаҳрилик ёш спортчи Исломбек Ҳакимжонов. — Бошқача айтганда, уни бизга бўлган юксак эътиборнинг бир намунаси, дейиш мумкин. Ўзим тош кўтариш билан шуғулланаман. Икки марта жаҳон чемпиони бўлганман. Ҳозирги пайтда Португалияда ўтказиладиган навбатдаги дунё биринчилигига тайёргарлик кўраяпман. Бунинг учун эса шаҳримизда барча шарт-шароит яратилган. Келажакда ўзим танлаган спорт тури бўйича бундан-да юксак натижаларга эришиб, шу азиз Ватанимиз номини янада улуғлашга муносиб ҳисса қўшишни мақсад қилиб қўйганман.\nФестиваль Гулистон шаҳридаги “Алпомиш” спорт мажмуасида ташкил этилган гала-концерт билан якунланди.\nТадбирнинг ёпилиш маросимида Сирдарё вилояти ҳокими О. Ашурматов сўзга чиқди.\nМазкур рукндаги бошқа мақолалар: « Бебаҳо маънавий мерос\tЁш операчилар тақдирланди »


ЎзА - Сингапур: коррупцияга қарши кураш тажрибаси\n08.01.2019 09:00 Чоп этиш версияси\nСингапур: коррупцияга қарши кураш тажрибаси\n1965 йил мустақилликка эришган даврга қадар Сингапур замонавий коррупциялашган мамлакатлардаги манзарани эслатувчи вазиятга тушиб қолганди. Мамлакат ўта оғир иқтисодий кунларни бошдан кечирар, жамиятда қонунсизлик ҳукм сурарди…\nБир томондан қонунчилик узоқ Англиядан, яъни Британия мустамлакачилари томонидан импорт қилинган, иккинчи томондан ҳуқуқни муҳофаза қилувчи органлар уюшган жиноятчиликка курашиш қобилиятига эга эмасди. Амалдорларнинг аксарияти эса коррупция ботқоғига ботиб бўлганди. Аҳолининг кўпчилиги саводсиз бўлиб, ўз ҳуқуқларини ҳимоя қилолмасди. Мамлакат раҳбарлари коррупция ва ўзибўларчиликни илдизи билан қўпориб ташлаш кераклигини, бусиз мамлакатнинг келажаги йўқлигини тушуниб етди. Бу эса қатъийлиги ва изчиллиги билан ажралиб турувчи бутун бир чоралар тизимини қабул қилиш учун асос бўлиб хизмат қилди. Амалдорларнинг ҳаракатлари йўлга солинди, бюрократик тўсиқлар бартараф этилди, юқори ахлоқ-одоб стандартларига риоя этиш устидан кучли назорат таъминланди. Мазкур чораларни ҳаётга татбиқ этган ва ўз ваколатларини бугунгача сақлаб қолган орган – коррупция ҳолатларини тергов қилувчи махсус Бюро иллатни маҳв этишда улкан роль ўйнади. Фуқаролар Бюрога давлат хизматчиларининг ҳаракатлари устидан шикоят билан мурожаат қилишар ва зиённи ундириб беришни талаб қиларди.\nБир вақтнинг ўзида коррупция ҳаракатлари учун жиноий жазо кучайтирилди, суд тизими мустақиллиги оширилди, судьяларнинг маошлари кескин оширилди, уларнинг ижтимоий мақоми таъминланди, пора берганлик ёки коррупцияга қарши терговда иштирок этишдан бўйин товлаганлик учун сезиларли иқтисодий жазо жорий этилди. Кўплаб давлат ташкилотларида барча ходимларни ишдан ҳайдашгача бўлган қаттиқ чоралар кўрилди. Ушбу чоралар давлатнинг иқтисодиётга аралашувини камайтириш, амалдорларнинг маошини ошириш, малакали маъмурий кадрларни тайёрлаш орқали амалга оширилди. “Фоиз”, “тақдирлаш”, “бакшиш” – маҳаллий жаргонда коррупцияни қандай аташмасин, у осиёча турмуш тарзининг кўринишларидан биридир. Вазирлар ва амалдор шахслар эҳтиёжлари талаб қилаётган даражада маошларига яшай олмайди. Мансаби қанчалик юқори бўлса, уларнинг уйлари ҳам шунча кўп. Бу ҳам етмаганидек, уларнинг хотинлари, жазманлари кўп. Эрларининг мансабларига қараб тилла тақинчоқлари ҳам қимматбаҳо. Бундай мамлакатларда бизнес қилувчи сингапурликлар ярамас одатларни уйга олиб кирмасликлари керак, деб ёзган эди мамлакат бош вазири, Сингапурдаги ислоҳот ташаббускорларидан бири Ли Куан Ю.\nҲозирги пайтда кучли авторитар бошқарувли давлат - Сингапур коррупция кўлами камлиги, иқтисодий эркинлик ва тараққиёт даражаси бўйича жаҳон рейтинггида етакчи ўринда бормоқда. Атиги 4 миллион аҳоли истиқомат қилаётган Сингапур тажрибаси сиёсий ирода, самарали антикоррупцион қонунчилик ва пулга сотилмас мустақил агентлик эвазига атиги бир неча йилда коррупцияни жуда паст даражага тушириш мумкинлигини намойиш этди.\nСингапур тарихи ҳақида\nXV-XVI асрларда Сингапур Жохор султонлиги таркибига кирган. 1819 йилда Британиянинг Ост-Ҳинд компанияси вакили Жохор султони билан Сингапурда турли этник гуруҳларга муҳожирликка рухсат берган ҳолда савдо зонасини ташкил этиш ҳақида келишув имзолайди. 1867 йилда Сингапур Британия империясининг мустамлакасига айланади. Инглизлар Сингапурга Хитой йўлидаги муҳим таянч нуқтаси сифатида катта аҳамият қаратишарди.\nИккинчи жаҳон уруши пайтида Япония Малайзияни эгаллайди, Сингапур учун жангни ютади. 1942 йилдан то 1945 йил сентябрь ойида Япония мағлубиятигача унинг қарамоғида қолади. 1959 йилдан эътиборан Сингапур Британия империяси таркибидаги ўзини идора этувчи давлатга айланади. Сайловдан кейин Ли Куан Ю бош вазир лавозимини эгаллайди. 1963 йилги референдум натижасида Сингапур Малай федерациясига қўшилади, 1965 йилнинг 7 августида федерация таркибидан чиқарилади ва 1965 йилнинг 9 августида мустақилликни қўлга киритади. Табиий бойликлардан маҳрум Сингапур 1959 йилдан 1990 йилгача кўплаб ички муаммоларини ечишга, учинчи дунё мамлакатидан, аҳолиси фаровон, саноати юксак ривожланган давлатлар сафига қўшилишга муваффақ бўлади.\nКоррупцияга қарши кураш стратегияси: оёққа туриш\nСингапур мустақилликка эришгунига қадар қашшоқ бўлиб, ҳатто чучук сув ва қурилиш учун мўлжалланган қумни ҳам хориждан келтирган. Қўшни мамлакатлар нодўстона кайфиятда бўлса, аҳоли орасида социалистик ғоялар оммалашиб кетганди. Мамлакат Британия колонизаторларидан нобоп ҳукуматни, корруциялашган жамиятни мерос қилиб олганди. Коррупцияга қарши кураш бошлаган биринчи ҳукумат қатор муаммоларга дучор бўлди. Унга қарши курашни тартибга солувчи қонун очиқчасига заиф эди. Кўплаб коррупцион жиноятлар қонун доирасидан четда қолар, тегишли курашувчи органлар эса ўз вазифасини самарали адо этиш учун зарур ваколатга эга эмасди. Амалдорларнинг кўпчилиги порахўр бўлгани, қонунчилик самарасиз бўлганлиги сабабли жиноятга далил топиш ўта мураккаб эди.\nДавлат амалдорлари тижорий сектор ходимларидан ўз шахсий манфаатлари йўлида фойдаланиши, аҳоли саводхонлигининг паст даражаси, ҳуқуқий маданиятнинг етишмаслиги курашни қийинлаштирди. Натижада пора мақсадга эришишнинг ягона усулига айланди.\nМасаланинг яна бир мураккаб томони шунда эдики, инглизлар даврида ташкил этилган Коррупция ҳолатларини тергов қилувчи Бюро хизматчилари маҳаллий полициядан иборат бўлиб, улар руҳий жиҳатдан ушбу иллатга қарши курашга тайёр эмасди.\n“Божхона амалдорлари контрабанда ва таъқиқланган маҳсулотларни ташийдиган транспорт воситаларини текширишни “тезлаштириш” учун пора олардилар. Марказий таъминот хизмати ходимлари муайян чақа эвазига манфаатдор шахсларга тендерга келиб тушган аризалар ҳақида маълумот берарди. Импорт-экспорт департаменти амалдорлари рухсатномани тезлаштириб берганлари учун пора олишарди. Клерклар камчиликларга кўз юмишлари учун пудратчилар пора таклиф қилишарди. Дўкондорлар ва уй эгалари ахлатни олиб кетгани учун Жамоат соғлиқни сақлаш департаментига ҳақ тўлашарди. Мактаб директор ва ўқитувчилари канцелярия маҳсулотлари келтирувчиларидан фоиз олишарди. Ҳокимият тизгинидан шахсий манфаат йўлида фойдаланишга ўтишганида инсон ихтирочилик қобилиятининг чегараси йўқолади”. (Ли Куан Ю).\nМамлакат жуда оғир аҳволга келиб қолганини тушунган ҳукумат жамиятда очиқлик ва тозалик муҳитини яратишга, коррупцияни ижтимоий номақбул ҳодиса деб талқин этилишига эришиш учун қатъий қарор қилди. Ўз ишининг асосига “тоза ва сотилмас бўлиб қолиш” принципини устувор қўйди. Стратегия муаллифлари коррупция устидан назорат миллий тараққиёт учун муҳимлигига ишонишарди.\nЛи Куан Ю ҳукумати ўз олдига Сингапурни Жануби-Шарқий Осиёнинг молиявий ва савдо марказига айлантириш, шунингдек, мамлакатга хорижий сармоядорларни жалб этиш мақсадини қўйганди. Раҳбарларининг сиёсий иродаси ва кучли антикоррупция қонунчилиги ҳисобига Сингапур порахўрликни енгишга ва жаҳоннинг иқтисодий етакчилари қаторидан жой олишга эришди. Биринчи навбатда коррупцион ҳаракатлар содир этиш имконияти қисқартирилди. 1960 йилда коррупцияга қарши кураш стратегияси коррупция олдини олиш ва коррупция тергови бўйича Бюрони алоҳида ваколатлар билан таъминлаш тўғрисидаги қонунда мустаҳкамлаб қўйилди.\nЭнг муҳим, қонундаги икки хил маъно билдирувчи англашилмовчиликлар бартараф этилди, Мустақил Бюро ҳокимиятнинг энг олий эшелонларида порахўрликка қарши кураш олиб борди. Тергов Бош вазир Ли Куан Юнинг ҳатто энг яқин қариндошларига нисбатан ҳам олиб борилди. Коррупцияга алоқадор қатор вазирлар турли муддатларга озодликдан маҳрум қилинди ёки ўз ҳаётларига суиқасд қилишди ёки мамлакатдан қочиб кетишди. Улар орасида Ли Куан Юнинг қадрдон дўстлари ҳам бор эди.\n“Ви Тун Бун 1975 йилда Индонезияга оиласи билан бирга саёҳатга борганида атроф-муҳитни муҳофаза қилиш вазири лавозимида ишларди. Саёҳат пулини эса уй-жой қураётган пудратчи ташкилот тўлаб берган. У мазкур пудратчидан қиймати 500 минг сингапур доллари турадиган кошонани пора сифатида олади, шунингдек, 300 минг долларлик иккита кредитни отаси номига пудратчи кафолати асосида расмийлаштиради. Мақсад ушбу пулдан фонд бозорида чайқовчилик мақсадида фойдаланиш эди. Ви Тун Бун 1950-йиллардан бошлаб садоқатли нокоммунист етакчи бўлган, шунинг учун уни ҳимоя қилиш ва ўзини айбсиз эканлиги хусусида ишончсиз уринишларини эшитиш менга оғир бўлди. У айбдор деб топилиб, 4 йили 6 ойлик қамоқ жазосига ҳукм қилинди. Ҳукм устидан шикоят қилишига қарамай, у кучда қолдирилди, гарчи қамоқ муддати 18 ойга камайтирилган бўлса ҳам – деб ҳикоя қилади Бош вазир Ли Куан Ю ўз эсдаликларида.\nДемак, ҳамма нарсадан кўра қонун устуворлигини афзал кўриш, жамиятда ҳамманинг қонун олдида тенглиги принципини тарғиб қилиш ва унга амал қилиш, бу йўлда юқори мартабали амалдорлар ва қариндошларини ҳам аямаслик Сингапурда коррупцияни бартараф этиш ишига хизмат қилди.\nЛи Куан Юнинг қайд этишича, сиёсий етакчилар тартибли ва виждонли ҳукуматнинг вакиллари бўлгани учун энг катта маошлар тайинланган. Агар уларга яхши пул тўланмаса, нотўғри йўлга кириб қолиши ва коррупцион ҳаракатларга аралашиб қолиши ҳеч гап эмас. Шунга мувофиқ, “ақллилар”нинг хусусий секторга ўтиб кетишини камайтириш мақсадида Сингапур давлат хизматчиларининг иш ҳақи муттасил ошириб борилди.\n1989 ва 1994 йилларда давлат олий хизматчиларининг иш ҳақини қайта кўриб чиқиш жараёнида маошлар шу қадар оширилдики, дунёнинг бошқа ҳар қандай давлат хизматчиси буни орзу қиларди холос. Бироқ мазкур формула иш ҳақининг ҳар йили автоматик тарзда оширилишини англатмайди, чунки хусусий секторнинг даромадлари гоҳ тушар, гоҳ кўтариларди. 1995 йилда хусусий секторнинг даромади пасайган бўлса, 1997 йилда бунга мувофиқ равишда барча вазирлар ва мансабдорларнинг маоши камайтирилади.\nСингапур раҳбарияти сайловолди кампаниясига катта харажатларни сарфлаш кўплаб Осиё мамлакатлари учун беҳуда эканига ишонарди. Сайловга катта пул тиккан ғолиблар нафақат сарфланган маблағни қайтариши, балки келгуси сайлов учун маблағ тўплаши зарур эди. Бу ҳолат коррупцион операцияларни амалга оширишга йўл очарди. Шунинг учун Сингапур халқ ҳаракати партияси етакчилари сайловолди кампанияга сарфланадиган харажатларни қисқартиришга уринди. Партиянинг сайловдан кейин хазинасини тўлдиришга ва сайловлар оралиғида сайловчиларга совға тарқатишга ҳожат қолмаганди. “Биз шунга эришдикки, одамлар иш ўринлари яратишимиз, мактаблар, касалхоналар, ижтимоий марказлар қуришимиз учун қайта-қайта овоз бераверарди. Мазкур ижтимоий қулайликлар одамлар ҳаётини ўзгартирди, фарзандларининг келажаги Халқ ҳаракати партияси билан эканлигига халқни ишонтира бошлади.(Ли Куан Ю).


1 ноябргача телефонингизнинг IMEI рақамини автоматик рўйхатдан ўтказиб қўйинг! - 25 Октября 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Октябрь » 25 » 1 ноябргача телефонингизнинг IMEI рақамини автоматик рўйхатдан ўтказиб қўйинг!\nАгар телефонингиз 2 та сим-картали бўлса ва ундан фақат битта сим-карта жойлаштириб фойдаласангиз, унда 1 ноябргача иккинчи томонига ҳам сим-карта қўйиб, уни ҳам бир марта ишлатиб қўйинг. Шунда муаммо бўлмайди.\nБунда яна бир муҳим жиҳати, янги телефоннинг IMEI коди 30 кун ичида рўйхатга олинмаса, телефон ишламай қолади. Рўйхатдан ўтказгандан кейингина ишлашни бошлайди. Шунинг учун, телефон сотиб олаётганда унинг IMEI коди рўйхатдан ўтганини албатта текширинг.


Халқаро ҳуқуқий ёрдам - Huquq.uz\nХалқаро ҳуқуқий ёрдам\n12:00 - 01.03.2021\nҚАЙ ТАРТИБДА АМАЛГА ОШИРИЛАДИ?\nШиддат билан ўтаётган XXI аср турли хил ижтимоий муносабатларга бой бўлмоқда. Шу билан бирга, фуқароларнинг ҳуқуқлари ва давлат манфаатларининг бузилиши билан боғлиқ кўплаб жиноятлар ҳам содир этилаяпти.\nҲар бир жиноят ўша ҳудуддаги қонунчилик билан тартибга солинади. Жиноят бир давлатда содир этилиб, жиноят содир этган шахс бошқа давлатга қочиб кетиб яширинган тақдирда ёхуд чет эл фуқароси бошқа юртда жиноят содир этганда жазо муқаррарлиги қандай таъминланади?\nЎзбекистон дунёнинг турли мамлакатлари билан ҳуқуқий ёрдам кўрсатиш тўғрисида кўп лаб шартномалар имзолаган. Улар орасида МДҲ давлатлари ўртасида 1993 йил 22 январь куни Минск шаҳрида имзоланган «Фуқаролик, оилавий ва жиноий ишлар бўйича ҳуқуқий ёрдам кўрсатиш ва ҳуқуқий муносабатлар тўғрисида»ги конвенция алоҳида аҳамиятга эга. Ушбу ҳужжатни 12 та мамлакат имзолаган.\nХалқаро-ҳуқуқий ёрдам – бир давлатнинг суд ва бошқа ваколатли органларининг бошқа бир давлатнинг шундай органларига фуқаролик, жиноий ва бошқа ишларни кўришда ёрдам кўрсатишидир. Конвенция унга аъзо давлатлар ваколатли органлари томонидан ҳуқуқий ёрдам кўрсатишнинг бир қатор шаклларини кўзда тутади.\nКонвенция доирасида ҳуқу қий ёрдам кўрсатиш фуқаролик ва оилавий ишлар ҳамда жиноят ишлари бўйича ҳуқуқий муносабатларга бўлинади. Ҳуқуқий ёрдам доирасида муносабатлар конвенциянинг 5-моддаси билан тартибга солинган. Унга кўра конвенция талабларини бажариш учун ваколатли органлар ўзларининг марказий органлари орқали муносабатга киришади. Ўзбекистонда фуқаролик ва оилавий ишлар бўйича Адлия вазирлиги, жиноят ишлари бўйича эса Бош прокуратура марказий орган сифатида белгиланган.\nКонвенцияга асосан (6-модда) ваколатли органлар кўрсатадиган ҳуқуқий ёрдам ҳужжатларни тузиш ва жўнатиш, тинтув ўтказиш, кўздан кечириш, ашё вий далилларни олиш ва жўнатиш, экспертиза ўтказиш, томонларни, учинчи шахсларни, гумонланувчиларни, айбланувчиларни, жабрланувчиларни, гувоҳларни, экспертларни сўроқ қилиш, жиноятда айбланувчи шахсларни қидириш, жиноий таъқиб қилиш, жиноятда айбланувчи шахс ларни жиноий жавобгарликка тортиш ёки ҳукмни ижро этиш учун ушлаб бериш, фуқаролик ва оилавий ишлар бўйича суд қарорларини, жиноий ишларнинг фуқаролик даъвоси қисми бўйича ҳукмларни, ижро ёзувларини тан олиш ва ижро этиш, ҳужжатларни топшириш йўли билан бир-бирларига ёрдам беришни ўз ичига олади.\nКонвенцияда ҳуқуқий ёрдам тўғрисидаги топшириқнинг шакли ва тили ҳамда ҳужжатларни топшириш тартиби белгиланган (10-модда). Унга асосан суд топшириғи уни олувчи давлатнинг тилида ёки рус тилида ёзилиши ёки ушбу тилларга қилинган расмий таржима билан таъминланиши лозим.\nХорижий давлатнинг ҳудудида алоҳида процессуал ҳаракатларни амалга ошириш лозим бўлганда, ушбу ҳаракатлар ўша давлатнинг ваколатли органлари ёрдамида бажарилиши мумкин. Бунда ушбу ваколатли органларга мурожаат қилишнинг белгиланган процессуал талабларига риоя қилиш керак.\nҲуқуқий ёрдам кўрсатишни ташкиллаштириш ушбу вазифани бажариш юклатилган махсус ваколатли давлат органларининг вазифаси бўлиб, уларга ушбу вазифаларни бажариш юзасидан махсус мажбурият юкланади. Чунки ҳуқуқий ёрдам кўрсатиш жараёнини тўғри ташкиллаштириш давлатлар ва уни амалга оширувчи ваколатли органларнинг обрўсини ва салоҳиятини белгилайди.\nДемак, ҳеч бир жиноят жазосиз қолмайди, доим жазо муқаррарлиги таъминланади.\nСамарқанд вилояти прокурорининг


iOS 15 Apple наушникларининг овозли бошқарув тизимини бузиб қўйди - Daryo\n14:50, 25.09.2021 13470\niPhone смартфонларига янги операцион тизим ўрнатган фойдаланувчилар AirPods Pro’нинг ишлашидан шикоят қилмоқда, деб хабар беради Hi-Tech.Mail.ru.\niOS 15 даги хатолик айрим AirPods Pro эгаларига «Шовқин сўндириш» ва «Шаффофлик» режимларини Siri ёрдамида бошқариш имконини бермаяпти. Буни амалга оширишга уринилганида эса фойдаланувчиларда Siri’дан «Кечирасиз, мен буни қила олмайман» деган жавоб олмоқда.\nМаълум қилинишича, iOS 15.1 версияга ўтилганидан кейин ушбу хатолик такрорланмайди. Ҳозирда янгиланган операцион тизим бета-тест жараёнидан ўтмоқда, кейинроқ ундан барча фойдаланиши мумкин бўлади. Тахминларга кўра, бу бир неча ҳафтадан сўнг амалга оширилади.\nЭслатиб ўтамиз, iOS 15 операцион тизими июнь ойида дастурчилар учун мўлжалланган WWDS 2921 тақдимотида тақдим этилганди. Янгиланишга кўра, эндиликда компания веб-браузерда қўнғироққа уланиш учун ҳаволалар яратиш ва уларни календарга қўшиш имконияти мавжуд:\nагар билдиришномалар жуда кўп бўлса, тизим уларни автоматик равишда Summary таркибига қўшади: улар устуворлик бўйича тартибланади;\nфойдаланувчи қайси контактлар ёки дастурлардан хабарномалар келиб туришини танлаши мумкин: бунинг учун «Фокус» режимини танлаш, шунингдек, «иш», «шахсий», «дам олиш» режимларини ишга тушириш керак бўлади. Функция бир вақтнинг ўзида барча фойдаланувчи қурилмаларида ёқилган ҳисобланади.\niPhone 13 тақдимоти: кичрайтирилган «қош» ва Android’даги узоқ кутилган «фишка»лар (фото ва видео)\n17:55, 30.09.2021 20749\n«Бу даҳшат». Ғилдираклар ёрдамида ҳаракатланадиган робот болакай ижтимоий тармоқларни яна забт этмоқда (фото)\n16:54, 29.09.2021 11325\nTikTok’нинг ойлик фаол фойдаланувчилари сони 1 миллиардга етди\n09:54, 19.09.2021 11817\nHyundai Boston Dynamics робот-итларини завод қўриқчиси сифатида ишлата бошлади (видео)\n06:59 Бугун 4312\n23:58, 18.10.2021 10535\n23:54, 18.10.2021 14804\n23:43, 18.10.2021 8359\n22:19, 17.10.2021 96900\n08:09, 18.10.2021 84404\n07:34, 17.10.2021 79248\n19:20, 17.10.2021 69742